Ezker Anitza-IU Debagoiena: “Dolumin handia eragin digu Julio Anguitaren heriotzak” | Mondraberri Arrasateko Ataria\nHasiera Albisteak Ezker Anitza-IU Debagoiena: “Dolumin handia eragin digu Julio Anguitaren heriotzak”\nEzker Anitza-IU Debagoiena: “Dolumin handia eragin digu Julio Anguitaren heriotzak”\n[Goiko argazkia: Uarkapen 2001eko maiatzean, Anguita orduko Arrasateko IUko hiru militanterekin. Ezkerretik hasita: Marino Yuste, Angel Tijero, Julio Anguita eta Angel Tricio]\nEzker Anitza-IU Debagoienak bere doluminak adierazten ditu, Julio Anguitaren heriotzaren ostean, larunbat goizaldean ingresatua izan ostean, bihotz-birikien gelditzea sufrituta. Eskualdeko gure batzarretik doluminarekin bat egiten dugu, gure doluminak eta gure maitasun osoa helarazten dizkiegu senideei eta gertuko lagunei.\nBere heriotzaren ondorioz, ezkerreko paregabeko erreferente bat joan zaigu; pertsona koherente eta oso bat; maisu bat, borrokalari bat. Guretzat kide bat joan zaigu, kamarada bat.\nGogoan ditugu maitasunez Arrasatera egin zituen bi bisitak, hautekunde-kanpainetan parte hartzeko: lehenbizikoa 1995eko maiatzean izan zen ‘Ideal zinema’n, eta azkenena 2001eko maiatzaren 13ko hauteskundeen kanpainako ekitaldia.\nJulio alderdi honen koordinatzaile orokorra izan zen 1989tik 2000. urtera, PCEko idazkari orokorra izateaz gain. Herriaren zati handi batek oraindik ezin hobeto gogoratzen du bere lehenengo etapa, Kordobako alkate eta andaluziar Parlamentuko diputatu bezala, baita ere urte batzuk geroago Kongresuko tribunatik edo eskainutik gauzak argi eta garbi adierazten.\nIzquierda Unidako sortzaile gisa, ezker eraldatzailearen batasunaren defendatzaile irmo jardun zuen, betiere hitzarmen programatikoetan oinarrituta, langile klasearen bizitza hobetzeko. Irmotasun eta autoritate horiekin kritikatu egin zituen eliteen ustelkeria eta, berak ohartarazi zuen bezala, gure herrialdearen subirautza eta demokrazia hustuko zituzten ekintza politiko guztiak.\nBere osasuna eta bihotza ahultzen joan ziren apurka-apurka, eta hori izan zen lehen lerrotik urrundu zuen arrazoi posible bakarra, baina inoiz ez zuen Politika utzi, letra larriz, berak hala ulertzen baitzuen.\nBere maisu lanera itzuli zen denbora batez, eta uko egin zien mespretxuz balizko pribilejio guztiei. Ordurako entzuten ziren ‘ate biratzaileen’ zaratak, eta ate horiek hainbeste maite izan dituztenek Julio kritikatu zuten.\nGaur, maiatzaren 16an, politikako erraldoi bat joan da. Langile klasearen eta honek behar duen batasunaren defendatzaile bat. Julio gizon erostezina izan zen, sistema ustel batean printzipioak arma boteretsuenetako gisa baliatu zituena, pertsona guztien zerbitzura.\nBorrokan jarraitzen dugu, lagun, Julio kamarada.\nLurrak gozo har zaitzala.


Mugikorrak Kongoren alde - Gatazkarik Gabeko Teknologia - Alboan | Gatazkarik Gabeko Teknologia - Alboan Mugikorrak Kongoren alde - Gatazkarik Gabeko Teknologia - Alboan\nMugikorrak Kongoren alde - Gatazkarik Gabeko Teknologia - Alboan\nZer da “Mugikorrak Kongoren alde”?\n“Mugikorrak Kongoren alde” ALBOAN gobernuz kanpoko erakundeak “Gatazkatik Gabeko Teknologia” kanpainari loturik proposatu duen ekintza da. Ekintza hau telefono mugikorra erabiltzen duten pertsonei zuzenduta dago, eta, erabiltzen ez diren mugikorrak jasota, helburu hauek bete nahi ditu:\nEkintza humanitarioak, mugikorrak birziklatuz lortutako diruarekin, garapen-arloko proiektu humanitarioak egitea Kongoko Errepublika Demokratikoaren ekialdean.\nIngurumenaren zaintza, erabiltzen ez diren mugikorrak bilduta eta kutsatzen ez duen modu batean erabiliz (berrerabili eta birziklatu).\nKontsumo arduratsua, mugikorren bizitza erabilgarria luzatuta, eta, beraz, mugikorrak fabrikatzeak duen ingurumen-inpaktua arrazionalizatuta.\n“Mugikorrak Kongoren alde” herritarrak mobilizatzeko proposamena da, eta, beraz, pertsona eta instituzio askoren parte-hartzea behar du:\nKomunikazioa:“Mugikorrak Kongoren alde” proposamenak pertsonen eta instituzioen lankidetza behar du, mezua ezagutzera emateko eta laguntza emateko prest egon daitezkeen ahalik eta herritar gehienengana heldu eta gonbidatu ahal izateko.\nMezua: “Birziklatu erabiltzen ez duzun mugikorra, ekintza humanitarioko proiektuak bultzatzeko, ingurumena zaintzen laguntzeko eta telefono mugikorren kontsumo arduratsua egiteko”.\nErabiltzen ez diren mugikorrak emateko eta edukiontzi egokietan uzteko eskatzen da.\nInstituzioei eta boluntarioen taldeei laguntza eskatzen zaie mugikorrak biltzeko tokiak jartzeko eta bilketa sustatzeko.\nBiltzeko puntuak: “Mugikorrak Kongoren alde” proposamenak pertsonen eta instituzioen lankidetza behar du, pertsonak igarotzen diren tokietan bilketa-puntuak jar daitezen.\nHorretarako, hau behar da:\nMugikorrak biltzeko ontziak jartzea, ondo ikusteko eta identifikatzeko modukoak.\nErraz aurkitzeko moduko lekuetan ontzi ugari jartzea.\nGarraioa eta sailkapena: “”Mugikorrak Kongoren alde” proposamenak telefono mugikorrak sailkatzen, birziklatzen eta berrerabiltzen espezializatuta dagoen Recyclia enpresaren lankidetza du. Recyclia arduratuko da jarritako puntuetatik mugikorrak biltzeaz eta mugikorrak behar bezala erabiltzeaz, egokiak direnak berrerabiliz eta kutsa dezaten saihestuz. Horretarako:\nFuntzionatzen dutenak bigarren eskuko merkatuan salduko dira. ALBOAN erakundeak Kongoko Errepublika Demokratikoaren ekialdean kudeatzen dituen ekintza humanitarioko proiektuak finantzatzeko erabiliko da lortutako dirua.\nFuntzionatzen ez duten edo merkaturik ez duten mugikorren osagaiak bereizi egingo dira, berrabiltzeko moduko atalak erabiltzeko eta gainerakoak behar bezala birziklatzeko. Ez da baliorik sortzen, baina mineralak bueltatzen dira merkatura, eta, horrenbestez, erauzteko presioa gutxitzen dugu, eta ondo zaintzen dugu zabortegira irits ez daitezen eta ingurumena kutsa ez dezaten.\nFuntsen erabilera: EAE eta Nafarroako Jesuiten Garapenerako Nazioarteko Lankidetzarako GKE bat da ALBOAN, proiektu humanitarioak prestatzeaz eta mugikorrak birziklatuz lortutako funtsak Kongoko Errepublika Demokratikoaren ekialdera bidaltzeaz arduratzen dena. Recycliak birziklatuz lortutako dirua ALBOANi emango dio, proiektuetara bideratzeko. Kongoren ekialdean, ALBOAN Jesuiten Errefuxiatuentzako Zerbitzuarekin aritzen da elkarlanean, honakoetan:\nLekualdatu eta errefuxiatuentzako esparruetan hezkuntza-zerbitzuak antolatzen.\nGatazkak kaltetutako emakumeak ahalduntzen.\nKaltetutako biztanleentzako hautabide ekonomikoak garatzen.\nNola eman laguntza?\nEman erabiltzen ez dituzun mugikorrak, biltzeko puntuetako batera ekarrita: Euskaltel elkarlanean ari da kanpainarekin: bere saltoki guztiak jarri ditu kanpainaren esku, erabiltzen ez diren mugikorrak biltzeko puntu izan daitezen.\nSustatu mugikorrak biltzeko ekintzak zure ingurunean.\nJarri biltzeko puntuak, kanpainako ontziekin:\nKanpaina ezagutzera emateko.\nMugikorrak ematea eskatzeko.\nNola jarri biltzeko puntuak?\nDeskargatu lankidetzarako konpromisoa.\nBidali behar bezala osatuta, eta eskatu behar dituzun ontziak.\nHorretarako, jar zaitez harremanetan ALBOANekin:\nTel. 944 151 135\nNon eskatu mugikorrak jasotzeko?\nGutxieneko telefono-kopurua lortu ondoren eskatuko da jasotzeko. Horretarako, jar zaitez harremanetan ALBOANekin:\nHarremanetan jartzeko pertsonaren izena, telefonoa, helbidea eta ordutegia adierazi beharko duzu. Halaber, mugikorrak barruan daudela, paketea ondo itxi beharko da, eta helbidea eta igorlea idatzita, ondoko pegatina itsatsi. Ahalik eta azkarren, furgoneta bertaratuko da eta jasoko du.


Confebaskeko presidente berriak bere hartan nahi du erreforma | Ekonomia | Berria\nConfebaskeko presidente berriak bere hartan nahi du erreforma\nEduardo Zubiaurrek egonkortasuna eskatu die instituzioei, Roberto Larrañagaren lekukoa hartu berritan. Langileen behin-behinekotasuna ekonomiaren egoerarekin lotu du\nEduardo Zubiaurre, ezkerrean, Roberto Larrañagaren eskutik Confebaskeko presidente karguaren lekukoa hartzen. MONIKA DEL VALLE / FOKU Tamaina handiagoan ikusi\nPatronaleko buru gisa egindako lehen adierazpenean, Eduardo Zubiaurrek (Eibar, Gipuzkoa, 1962) 2012ko lan erreformaren aldeko aldarria egin zuen atzo. Ikusmina sortu zuen argazkiak: Roberto Larrañaga eta Eduardo Zubiaurre elkarri bostekoa ematen, biak irribarretsu. Argazkilari eta telebista kamerari andana momentua erretratatzen. Confebaskeko presidente izateari utzi zion batak, eta haren kargua hartu zuen besteak.\nLan erreformaren gorazarre betean, enpresariei malgutasuna ematen diela arrazoitu zuen presidente izendatu berriak. Gaur egun, Espainiako Gobernua osatzeko negoziazioak direla eta, erreforma horren hainbat atal aldatzeko aukera aztertu dela argitaratu da prentsan, eta halakorik egitea enpresentzako kaltegarria izango litzatekeela ohartarazi zuen Zubiaurrek: «Unean uneko testuinguruaren araberako malgutasuna eskaintzen die lan erreformak gure enpresei». Gogora ekarri zuen, gainera, egungo susperraldi ekonomikoa lan erreforma horri esker iritsi dela: «Enplegu gehiago sortzen lagundu du, eta lan merkatuaren arauen erreforma batek oztopatu eta gelditu egingo luke lanpostu horien sorrera».\nLan erreformaren defentsa sutsua deigarria da, aste honetan Antonio Garamendi CEOEko presidenteak gaiaren inguruan egin dituen adierazpenekin alderatzen badira. Ez da ahaztu behar Confebask CEOEko kide dela. Izan ere, Espainiako patronaleko burua prest azaldu da sindikatuekin eseri eta lan erreforma hobetzeko hainbat neurri negoziatzeko. Lan hitzarmenen esparruen lehentasunaz, itunen ultraaktibitateaz eta azpikontratazioez hitz egiteko jarrera azaldu zuen. Orain arte, Espainiako patronal nagusia lan erreforma ez ukitzearen alde azaldu da, baina Garamendik argi esan du asteon: «Ez naiz ezezko biribilen aldekoa». Hitz egin eta negoziatzeko tartea badagoela esan du.\nEkonomia, hobetze bidean\nConfebaskeko ardura kargua utzi berritan, Roberto Larrañagak azken lau urte inguruen balorazio ona egin zuen. Gogoratu zuen ardura postuan sartu zenean «egoera ekonomikoa zaila zela», eta orain seigarren urtez jarraian hazten ari dela ekonomia. Egoera hori nabarmendu nahi izan zuen Zubiaurrek ere: «Euskadin susperraldi ekonomikoak erritmo onean jarraitzen du, eta, aurreikuspenak aldatzen ez badira, 2019. urtean %2,5 igoko da BPGa, eta 14.000 afiliatu berri izango ditugu Gizarte Segurantzan». Gainera, langile kopuruari dagokionez, 2008. urteko krisi ekonomikoa piztu zenetik maximo historikoak daude Jaurlaritzaren eskumeneko hiru lurraldeetan: 973.000 behargin daude, «errekor historikotik 9.500 langilera». Horregatik, egungo egoera ekonomikoaren balioa azpimarratu zuen.\nHalaber, sortu diren lanpostu berri horien kontratu motari buruz, Confebaskeko buruak nabarmendu zuen mugagabeko kontratazio kopurua inoizko handiena dela. Patronalak berak emandako datuen arabera, Araban, Bizkaian eta Gipuzkoan 537.000 langilek daukate halako kontratu bat; krisia hasi zenean baino 13.000 gehiago daude, beraz.\nHala ere, aste honetan bertan Lan Harremanen Kontseiluak ohartarazi du Europako Batasuneko batezbestekotik gora dagoela behin-behinekotasun tasa Araban, Bizkaian eta Gipuzkoan. Patronaleko buruak baieztapen horri erantzun zion: «Behin-behinekotasuna badago lan merkatuan, baina lortu dena baloratu behar da; lan sorrera handitzen ari da, eta hori nabarmendu behar da. Enpresek ez badute era egonkor batean kontratatzen, testuinguru kaskarra dutelako izango da». Horregatik, esan zuen lan erreformari esker lortu dela hainbeste lanpostu sortzea, kanpoko faktoreetara egokitzeko aukera ematen dielako enpresariei.\nEuskal ekonomiak onbidean jarraitu ahal izateko, Zubiaurrek hobetu beharreko hainbat puntu azpimarratu zituen. Batetik, Espainiako ezegonkortasun politikoari egin zion erreferentzia: «2016. urtetik dago ezegonkortasun politiko hori, eta horrek ez du laguntzen jarduera ekonomikoan eta inbertitzeko erabakietan». Bestetik, nazioarteko egoerari begira daudela esan zuen, «merkataritzari ezarritako murrizketek» euskal ekonomian ere eragina dutelako. «Autogintzaren, altzairuaren edota makina-erremintaren ahalmen esportatzailea kontuan hartuta, arretaz erreparatzen ari zaizkio munduan gertatzen ari denari».\nAtzerriko aldagai horiek izan dezaketen eraginari begira daude, beraz, baina ez zen ahaztu euskal erakundeekin : «Euskadin egonkortasun instituzionalari eutsi behar zaio, eta enpresen fiskalitate lehiakorrari; energia kostua Europako lehiakideen parekoa izatea lortu behar da, AHTaren lanak amaitzea, eta lan harreman modernoak edukitzea, garai berrietara egokituak».


«Sorginen ehizaren inguruko memoria feminista» | Katakrak\nSorginen ehizaren inguruko memoria feminista\n2017-09-28 / Nerea Fillat Oiz - Katakrak-eko kidea\nHistoria zirrikitu eta pasarte gogorrez betea dago, eta horietako adierazgarrienetako bat feudalismotik kapitalismorako trantsizioa da. Ohiko historia diskurtsoek adierazten ez badute ere, urte bortitzak izan ziren haiek. XV. eta XVI. mendeetan gertatzen hasi zen ekoizpen sistemaren aldaketak, klase ikuspuntutik begiratuta, Europan bizi izan diren nekazari gatazka gogorrenak sortu zituen, herriarentzat ondorio latzak eta galera erraldoiak eraginez. Hala ere, Europako nekazarien gainetiko kontrola ez ezik, sistema berriak mundu osoan zabaltzen ziren harreman ezberdinak ere bereganatu zituen. Mundu berrian gertatutako arpilatzea garapen aldi honen logika barnean ulertu behar da, esklabotzaren inposatzea eta haren trafikoa legeztatzeak kolonialismo modernoari hasiera eman baitzion. Gainera, herrien lur komunalak inguratu eta pribatizatzeko prozesuak nekazari txiroak pobreago egin zituen, eta eskale eta arloteen aurkako legeek hirietako pobreak kontrolatu eta kriminalizatzeko helburua zuten.\nGorputzen aurkako neurri hauek odolez inposatu zuten etekinetan eta errenta sisteman funtsa zuen eredu ekonomikoa. Eliteek bultzatutako prozesu bortitz honek ordena berria ezbaian jar zezakeen guztia kontrolpean jartzeko asmoa zuen.\nGorputz errebeldeen aurkako gudu latza gertatu zen hamarkada hauetan kokatzen da ere «sorginen ehiza» izenarekin ezagutzen ditugun emakumeen erailketak. XV. mendearen erdialdetik aurrera Europako toki ezberdinetan sorginen aurkako auziak, torturak eta erailketak zabaldu ziren. XVII. mendea arte 200.000 auzi inguru egon ziren eta horietan epaitutakoen erdia, gutxi gorabehera, suteetan, urkamendietan eta torturen ondorioz hil egin ziren. Eragin sozial ikaragarria izan zuen sorginen aurka egindako kriminalizatze prozesuak; zenbakiek argi adierazten dutenez, kontinente mailan gertatu ziren emakumeen aurkako erailketa horiek eta ez ziren bakarrik tokian tokiko prozesuak izan (Mundu berrian ere hasi zen urte horietan sorginen aurkako ehiza).\nGenero eta klase ikuspuntuek erakusten dute sorginen ehiza horiek emakume nekazariak zituztela helburu, herrietako emakume horiek betetzen zituzten hainbat rol kapitalismoaren hedapenerako oztopoa baitziren. Haiek ziren komunitatearen jakituriaren gordetzaileak, osasungintzaren kudeatzaile nagusiak, langile amorratuak eta herri sare horiek mantentzeko ardura zutenak. Gatazka horren adierazle dira Zugarramurdiko erailketak, esate baterako, edota Donibane Lohizunen gertatutakoak.\nHala ere, emakumeak komunitateen erdian duintasunez kokatzen dituzten diskurtso hauen arrastorik apenas ez dago gure herrietan eraiki diren sorginen inguruko museoetan, interpretazio guneetan edo kobazuloetara antolatzen diren bisita gidatuetan. Emakumeen aurkako erailketa masibo horien arrazoi historikorik aurkitzea ez da erraza turismoari begira irekitako tokietan, irabazleen begirada eta hitzak baitira nagusi.\nHau izan da Silvia Federicirekin Nafarroako sorginen lekuetara egindako azken txangoan ikusitakoa: kondaira, ideia eta hipotesi faltsuetan oinarritutako istorioak memoriarako izan beharko luketen tokietan daude. Zorroztasun historikoaren hutsunea salmentarako dauden produktu ideologizatuek areagotzen dute, horiek ere hiltzaileen ikuspuntuaren jarraitzaile direnak. Non-nahi topa ditzakegu salgai emakumeendako iraingarriak diren panpinak, inkisidoreen torturapean emandako sorginen bertsio horiek zilegi egiten dituztenak. Erratzak eta lapikoak. Sorgin berdeak, hortzik gabeak, garatxoz beteak.\nSorginen ehiza ez zen izan historiako kapitulu aseptiko eta itxi bat, emakumeen aurkako bortizkeriaren mugarri garrantzitsu bat baizik. Historiaren pasarte hori berreskuratzeko eta egunerokotasunarekin harremanetan jartzeko momentua heldu da. Oso garrantzitsuak izan dira azken hamarkadan Euskal Herriko azken mendetako historiaren berridazketa eta berrirakurketa, galtzaileen ahotsak berreskuratu eta duintasunez tratatu dituena, horiei merezi zuten tokia emanez. Zentzu berean, beraz, torturapean hildako emakume horien guztien ahotsa berreskuratzeari ekin beharko zaio.\nAro Modernoaren hasieran emakumeen aurkako bortizkeriaren hari gorri hori gaur egun arte heltzen da. Funtsezkoa da feminismoarentzat, emakumeen aurkako bortizkeria lan politikoaren ardatzetako bat den momentu honetan, sorginen ehiza mugarri izan delako emakumeen aurkako bortizkeria zilegi egiten. Sorgin izatearen salaketa oraindik erabilia da emakumeak iraindu eta kriminalizatzeko eta hainbat herrialdetan emakumeei erasotzeko.\nGurea den memoria kolektiboaren lan honi eusteko sorginkeria egotzita hil zituzten emakumeen memoriaren aldeko kanpainari hasiera eman diogu Silvia Federiciren eskutik. Planteamendua tokian tokiko lan talde ezberdinek memoria duindu eta berridazteko lanari ekitea da. Feminismoaren ikuspuntutik idatzitako historia zabalduz, emakume nekazari horien duintasuna hiltzaileenaren gainetik egoteko helburua da nagusi.


Felipe de Francos-ek andregai bat zeukan Ribeira de Piquín-en, Lugo aldeko Meira lurraldean, eta bisita egitera joaten zitzaion mandoaren gainean, mando altua eta pintaduna, belarriak tente, buztan txirikordatua eta itzal handiko ibilera zituena, zabuka antzean. Meira, mandoak direla-eta, ezaguna izan da betidanik, eta Errege Abatetxetik ateratzen ziren, hain zuzen, Espainietako Ordena Zistertar Santuan ibiltzen ziren guztiak, eta haiek baino hoberik ez zegoen ez Tortosan ezta Frantziako Poitoun ere. Meiran arrakasta handia izan zuen beti garaino katalanak, axola handiko klasea baitzuen. Felipo, ongi diot, bere mandemearen gainean ibiltzen zen, eta bi eiheraz osaturik dagoen Vilaresera heltzean, mandemea bere lagun min Portero de Beza-ren ukuiluan utzi eta neskatxaren etxaperaino ailegatzen zen, non atea itxita egongo zen, kantak dioen bezala:\nFelipe luzea zen, orain ere hala da, mehea, biboteduna, zurbila. Jende zurbil asko dago alderdi haietan, erdi beltzarana, ijitoen antzera batzuetan. Agian, urrundik etorritako familiak ailegatuko ziren hara, edo nahasketaren bat izango dute baluroekin, hain gutxi ezagutzen den Terracháko leinu arraroarekin. Felipek, bere amodiozko bidaia haietako batean, bide erdian jorraiarekin lanean ari zen gizon batekin egin zuen topo. Ez zuen ezaguna, eta ez zuen bertakoa ematen janzkerarengatik. Txano gorria ibiltzen zuen bolatxo berde batekin, eta galtzatako zaragoila horiak zituen. Ilunabarra zen.\n— Zerbait galdu al zaizu? —galdegin zion Felipek mandeme gainetik.\n— Jaka —erantzun zion arrotzak.\nFelipe ordu erdi batez begira egon zen atzerritarra nola ari zen jo eta ke lurra jorratzen, eta txukun eta franko azkar egiten zuen, eta berehala lortu zuen gizonak bere burua sartzeko adinako zuloa, hankamotza eta konkorra baitzen. Zuloan sartu zen, eta eskuan urrezko jaka bat zuela atera zen bertatik.\n— Urrezkoa, motel! —esaten nion nik Feliperi.\n— Bai, jauna, urrezkoa!\nMozkoteak jaka jantzi eta botoiak lotu zituen. Behin jantzitakoan, bere buruari kolpeak ematen zizkion bular aldean, eta metalezko zarata ateratzen zuen.\n— Eta orduan, zertan dago amarrua? —galdegin zion Felipek kapelua erantziz.\n— Ez al duzu ikusten mairua naizela? —esan zuen urrezko jakaren jabeak.\nEta Feliperi kontatu zion nola behin eguraldi freskoa zegoen batean bidaiatzen ari zela, han, Xunqueirasen, kuluxka bat egitera eseri zen, eta, bide batez, Lodosoko auzotik egunez ez pasatzearren, ez baitzuen hango inork jantzi harekin ikustea nahi, eta jaka lurrean Jarri ondoren, zeukan pisuagatik hondoratzen joan zen harik eta erreka ondoko lur leun haren pean gelditu zen arte, eta hori ez zela izan pisuagatik soilik, baizik eta, ezkutuko altxorretatik ateratako urreaz egina izaki, lurpea nahiago zuelako, eta ezkutatzea gustatzen zitzaiolako jabeak non zegoen galdegin ziezaion. Eta gainera, jakak, lurpera jotzen zuenean, zubi batera aise eramango zuen bide bat bilatzeko joera zuen, eta hantxe gelditzen zen orduan, eta mendetan egoten zen mugitu ere gabe. Eta mairuak bidean bilatu zuen jaka, Felipek ikusi bezala, haren mainak ederki ezagutzen zituelako.\n— Horrexegatik bidaiatzen dut beti pika edo pala edo jorraia eskuan, ia egunero haren bila aritu behar izaten dudalako.\n— Lan asko, alajaina!\n— Baina, ez dago janzki hau baino dotoreagorik!\nMairuak froga bat eskaini nahi izan zion Feliperi, eta Felipek baietz, jantziko zuela, eta oso estu zeukan, eta pisu handikoa zen, eta jantzi zueneantxe, jaka zabuka hasi zen Felipe lurrera bota nahian, hainbeste aldiz eta hain bortizki non lortu baitzuen. Felipe lurrean zuela, jaka lurpean sartu nahian hasi zen, eta Felipe bizirik erdi lurperatuta zuenean, mairuak eskua luzatu zion.\n— Geldi, Felipifio! —esan zion.\nEta mairuak berriz jantzi zuen jaka hura, eta ia korrika joan zen Lodosoko bidetik. Dir-dir egiten zuen jakak, irailaren hamabiko arratsalde haren azken eguzki errainuek jotzen zutela.


Carles Torrecilla, 'Crisis, mentiras y opciones' lanaren egilea | Consumer\nCarles Torrecilla, ‘Crisis, mentiras y opciones’ lanaren egilea\nKrisitik ateratzeko, ekintzaileak, sortzaileak eta berritzaileak izango gara.\nEgilea: Egilea CAROLINA ISASI\nCarles Torrecilla Enpresa Administrazio eta Zuzendaritzako Goi Eskolako (ESADE) Marketin Zuzendaritza Saileko irakasleak modu errazean erantzuten die une honetan egiten ditugun galderei: Zer da krisi hau? Zergatik gertatu da? Zer egin dezakegu aurre egiteko? Jordi Basté kazetariarekin batera liburu bat idatzi du: ‘Krisia, gezurrak eta aukera handiak’.’\nbihurri krisi libro-eu oportunidades-eu podremos-eu


Zerbitzuak | Sargia Eventos\nGure hiriak edertasun ebolutiboaren eredu: Irún, Hondarribia, San Juan, Donostia Sargiak Gipuzkoa eta Iparraldeko gune kultural eta historikoak ezgutzeko aukera ematen du. Jende adituaz zuzendutako ibilaldiak eskaintzen ditugu, gure historia, gure museoak eta gure ondare kultural zein piktorikoa ezagutu eta...\nFestak eta urtebetetzeak\nJende helduarentzako urtebetetze jaiak antolatzen ditugu Zuk antolatu nahi duzun edozer antolatzen dizugu: Zure urtebetetze festa. 40, 50… urte festak. Ezkontza urteurrena. Zure lagun eta familiakin antolatu nahi duzun edozer ospakizun. Nos adaptamos a los espacios que tu quieras y...\nJaiak itsasoan eta katamaranean\nEgoera eta sentsazio bakarrak sentitzeko aukera ematen dizugu. Festa guztiz desberdinak antolatzen ditugu gure katamaranean, ondorengo gauzekin: Zuzeneko musika DJ Cocktailak Pintxoak bar. hori dena itsas zabalean… froga zazu!!! Aurrekontuak bezeroaren beharren ara behera moldatzen dugu. Gure web orrialdean bertan...\nDJdun festak antolatzen ditugu, gauez nahiz egunez eta zuk aukeratutako gustoko musikaz… Zuk aukeratutako tokian musika eta dantza jartzeko aukera eta malgutasun haundia dugu: Zure etxean Zure lorategian Toki irekitan Zuk nahi duzun lekuan Jai tematikoak ere antolatzen ditugu, ingurua eta...\nEzkongaien agurra, bizileku aldaketa, agurtu nahi duzun edozer gurekin antola dezakezu. Nos adaptamos a los lugares que se te puedan ocurrir y desplazamos todo lo necesario para organizar la despedida: Burura datorkizun edozein tokitara molda gaitezke eta behar den guztia...\nzure ospakizuna pausoz, pauso antolatu


Lopez de Munainek jantzi du Bergarako bertsolari onenaren zapia - Bergara - Goiena.eus\nLopez de Munainek jantzi du Bergarako bertsolari onenaren zapia\nArantzazu Ezkibel Galdos 2019-01-11 10:07\nArgazkia: Kopla Barik Bertso Eskola.\nEkintzaz beteriko egunak izan dira azken asteak kartzela zaharrean. Egin dituzten ekitaldi guztien artean nabarmentzekoa da abenduaren 28an egin zuten bertsolari txapelketako finala. Gari Lopez de Munain izan da txapelketako onena.\nKanporaketa saioak arrakastatsuak izaten badira, zer esanik ez finala. Kartzela zaharra bete egin zen Gari Lopez de Munain, Unai Arantzabal, Enaitz Alustiza eta Iñigo Arcelus bertsolarien arteko saioa entzuteko; eta Lopez de Munainek iaz lortutako txapela berretsi zuen. Oraingoan, baina, txapela beharrean, zapia eman dio Kopla Barik bertso eskolak irabazleari. Ariane Alberdi, Irati Alberdi, Aitor Aranzabal eta Oxan Altuna izan ziren finaleko epaimahaikideak. Gai jartzaile lanetan Ibon Leibar Txinbo ibili zen.\nBigarren txapelketa eskuratu du\nLopez de Munainek dagoeneko bi txapelketa irabazi ditu: 2018koa eta 2017koa. Aurrez jokatu diren beste txapelketetako irabazleak izan dira: 2016an Enaitz Alustiza eta 2015ean Iñigo Arcelus. Jende asko batzen duen ekitaldia izaten da txapelketa.


Free chat Ouro Preto do Oeste. Ausazko arrotz doan txateatu berehala Ouro Preto do Oeste tik.\nFree chat Ouro Preto do Oeste\nOngi etorri Chatroulette Ouro Preto do OesteEdozein lekutan, munduko pertsona aleatory bat konektatzeko. Chatroulette Ouro Preto do Oeste dezakezu honako aukeren artean aukeratu:- Guztiak pertsona mota Ouro Preto do Oeste doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nOuro Preto do Oeste hirien zerrenda:


09 uztaila, 2017 Kate Motzean 1642\nAnthony Nazabalek (Altzaga, 2001) DBHko 4. maila bukatu berri du. Batxilergoa hasiko du datorren ikasturtean, eta ikasketak zientziaren arlotik bideratu baditu ere, ez daki etorkizunean zertan lan egitea gustatuko litzaiokeen. Nazabal altzagarra den arren, ama ingelesa du. Dioenez, bera jada ohituta dago bi kulturetara, euskalduna eta ingelesa, baina elkarren artean «ezberdintasun asko» omen daude, nahiz eta badituzten hainbat gauza komunean. Altzagan «bake eta lasaitasun asko» dagoela dio. Egunero jaisten da Ordiziara, eta horregatik, ez du ezer faltan ematen eta ez luke Altzagan ezer aldatuko.\nErrugbian jokatzea eta gitarra jotzea.\nETS eta Guns N´ Roses.\nMuztioa edo sagardoa.\nAralarko Oiduiko txabola eta bere inguruak.\nErrugbian maila profesionalean jokatzea.\nEz zait opari zehatz bat burura etortzen.\nBizitzan nahi dudan hori lortu ahal ez izateari.\nEz dut nire burua beste toki batean imajinatzen. Beti bizi izan naiz Altzagan, eta ez nuke beste leku batean bizi nahiko.\n« Biki zezenzaleak\nBi txistulari klan »


Auñamendi Eusko Entziklopedia. Gure entziklopedia - Gaiak - Euskonews\nZer da maskarada? Nola garatu zen langile-mugimendua Euskal Herrian? Zein da Francisco Javier Sáenz de Oiza? Hauek dira gure kulturaren, euskal kulturaren inguruan izan ditzakegun galderetako batzuk. Eta non topatu erantzunak? Auñamendi Eusko Entziklopedian!\nZer da Auñamendi Eusko Entziklopedian (AEE) aurkituko duguna? Hasteko, hona hemen zifra orokor batzuk:\n60.000 irudi baino gehiago\n300 adituz osatutako sarea\n1,5 milioi orri baino gehiago 2012an kontsultatuak\nAuñamendi. Bere enborra\nAzken urtetan aldaketa eta berrikuntza ugari bizi ditu entziklopediak. Lan prozesuak berdefinitu dira, irizpide eta helburuak zehaztu eta egokitu egin dira eta estilo arauak finkatu dira. Aldi berean, entziklopedia etengabe hobetzen doan plataforma teknologiko moderno batekin hornitu da.\nLau izan dira sakon eta zorrozki landu diren atalak: Antropologia, Artea, Historia eta Literatura. Atal bakoitzean izendatutako adituak eta egileek bermatzen dute eskaintzen diren edukien kalitatea. Elkarlanean aritutako urtebeteko eskarmentuak lantalde sendo, profesional eta pertsona jantzietaz osatzen lagundu gaitu, eta horren bermerik gorena, epe horretan zehar sortutako edukiak dira. Entziklopediarako idazten duten egileak, lehen mailako profesionalak dira, bere eremutan ospe handikoak: irakasleak, ikerlariak,... Bere sinadura da, besteak beste, artikuluen kalitatea eta zientifikotasuna bermatzen duena eta hori da Auñamendik eskaintzen duen abagune garrantzitsuenetariko bat. Sakonki eta zientifikoki landutako informazioa eskaintzen du Auñamendik, modu ulergarri batean eskainita, argi eta fin antolatuta, sailkatuta eta aurkeztuta.\nHona hemen zenbait eredu. Sakatu eta ikusi!\nEreduak Euskal Mitologian\nEmakumeak Euskal Herriko festetan\nEzinbestekoa da entziklopediako artikulu guztiak euskaraz izatea, hori baita gure erronka eta gure erabiltzaileen eskaera nagusienetako bat. Hortaz, ahal den neurrian artikulu guztiak euskaraz sortzen dira, bestela itzulpenetara joz. Sarean ipiniko diren testuak ezagutza arlo bakoitzeko adituak onartzen ditu, haien kalitatea eta euskara maila bermatuz. Horretaz gain, testu guztiak Euskaltzaindiaren arauetara egokitzen dira bete-betean.\nHainbat dira proiektu honen berezitasun, indargune eta originaltasun zantzuak. Auñamendi Eusko Entziklopedia ez da informazio eta multimedia baliabide bilgune soil bat. Ez. Entziklopedian jasotzen diren edukiak sakonki eta zorrozki landuta daude. Bere helburua eduki erakargarri, intuitibo eta erabiltzeko errazak sortzea da.\nXXI. mende honetan, ezinbestekoa da testuak multimedia baliabideekin aberastea, eduki erakargarri eta osatuagoak eskainiz. Hortaz, garrantzi handia eman zaie argazki eta bideoei. Erabiltzaileek ez dute oztoporik izango edukiak eskuratzeko momentuan eta, horretaz gain, modu oso erakargarri batean eskuratu ahal izango dituzte, zehaztasun zientifikoa zorrozki zainduz, eduki guztiak modu hezitzaile eta ikusgarri batean eskainiko baitira. Horretaz gain, entziklopediako artikulu guztiek, bere audio bertsioa eskaintzen dute. Zergatik ez mugikorrean gure herriko jai edo eraikin bati buruzko artikulua entzun? Oso zerbitzu baliagarria dela uste dugu, erabilerraztasunaren eredu argia, alegia. Ikusmen arazoak dituzten pertsonentzat, eskaintza oso interesgarria izan daiteke.\nEduki guztiak erabiltzaileen eskura modu erraz batean jarri nahi dira. Hortaz, nabigazioa zaindu da hainbat irakurketa-bide eskainiz: estekak, aurkibide zehatz edota orokorrak, bilatzaile berri bat, gaien mapa, gai bakoitzari dagokion portada,... Orriak atzera utzi eta estekak dira artikulu batetik bestera igarotzea ahalbidetzen dutenak. Klik egin eta irakurtzen ari garen artikuluarekin harremana duen beste testu batera joan ahal izango dugu. Irakurtzen ari garelarik, klik egin eta bertan aipatzen den pertsonai edo gertaera batean sakontzeko aukera izango dugu. Klik eta klik. Gure historian eta kulturan murgiltzeko modu erraz eta intuitiboa.\nDugun esperientziak eta gauzatu ditugun beste elkarlanek erakutsi diguten bezala (Kataluaniako Entziklopedia edo Euskara Institutuarekin), elkarlana onuragarria da parte hartzen duten guztientzat: errekurtsoen kudeaketa erraztu eta hobetu egiten du, partaide guztiak aberasten ditu, esfortzuen bikoiztasuna ekiditen du,... Beraz, lehentasun osoa dauka elkarlan berriak gauzatzeak. Eduki berriak sortu bai, noski. Hori bai, lan hori egina badago, elkartrukatzen saiatuko gara.\nPartekatze izpiritu horren eredu ditugu Europa mailan garatzen ari diren hainbat proiektu. Horien artean, Europeana dugu ekimen nagusi eta indartsuena. Entziklopedia prest dago teknikoki bertan egoteko. Beraz, epe laburrean, europako liburutegi digitalean egotea espero dugu. Hau lortzeko, katalogazio lan sakon eta zorrotza egin da, lantzen diren kontzeptuak, aipatzen diren pertsona edo lekuak, eta abar, metadatuetan jasoaz. Metadatu horiek euskomedia.org-k eskeintzen duen OAI-PMH interfazearen bidez ere hedatzen dira, beste dokumentu gordailuetan Auñamendiko artikuluen gaineko informazioa topatzea posible delarik. Horrez gain, euskomedia.org-k Europeana Data Model (EDM) metadatu eskema betetzen du jadanik. Horri esker, Auñamendi Europeanan egon ahal izango da.


Asteon zientzia begi-bistan #9 - Zientzia Kaiera\nArgazkia: Vyacheslav Mishchenko\nTeleportazioa zientzia-fikzioko filmetan azaltzen den fenomeno liluragarria da. Nork ez du desio edo pentsatu izan “teleportatu eta han agertuko banintz… .” Pelikuletan hain erraza ematen duen fenomenoa hurbiltzen digu Gorka Azkune ikertzaileak. Posible al da teleportazioa? Gorkak azaltzen digu telesailetan ikusten dugun fenomenoa ideia zientifiko batera hurbiltzen dela, teleportazio kuantikora. Teleportazio kuantikoaren helburua da sistema kuantiko bat puntu batetik beste batera garraiatzea inolako euskarri edo kanal fisikorik gabe. Maila teorikoan ezagutzen badira ere honen ezaugarriak, teleportazioak baditu bere mugak eta hauek azaltzen dizkigu 2013ko dibulgazio-artikulu onenaren CAF-Elhuyar saria irabazi duen artikuluan: Fikzioa errealitate.\nKlima-aldaketak eta gehiegizko arrantzak eragina izan dute arantzaren egoera orokorrean. Baina horretaz gain, itsasoko ekosisteman badaude ere kontuan hartu beharreko beste kontu batzuk. Eneko Bachiller ikertzaileak, esaterako, arrainen elikadurari erreparatzen dio. Arrain pelagikoak zooplanktonaz elikatzen dira nagusiki eta honen ugaritasunak edo urritasunak zuzenean eragiten du arrainen ugaritasunean eta hedapenean. Arrainek zer jaten duten, ezaugarriak eta bestelako xehetasunak ikertu ditu Enekok bere tesian eta guztiau azaltzen du 2013ko tesian oinarritutako dibulgazio-artikulu onenaren CAF-Elhuyar saria irabazi duen artikuluan: Arrainak, otorduetan, ekologiaz mintzo dira.\n1980an eta 1981ean NASAren Voyager 1 eta 2 zundek Saturno planetaren gainetik hegan egin zuten lehenengo aldiz. Besteak beste gauza bitxi bat aurkitu zuten hegaldi horretan, goialdeko hodeietan planetaren iparraldeko poloa inguratzen zuen hexagono-formako egitura bitxi bat ikusi zuten. Hexagonoa ia geldirik zegoen, ezagutzen ez den planetaren errotazio orokorraren aurrean. Hogeita hamar urte beranduago UPV/EHUko Zientzia Planetarioen Taldeko ikertzaileek beste hainbat astronomoen laguntzarekin, Saturnoko iparraldeko eskualde polarra zehatz-mehatz aztertu ahal izan dute eta hexagonoa oraindik bertan dagoela egiaztatu dute. Zientzia Kaiera blogean xehetasun guztien berri ematen dizkigute: Saturnoko hexagonoa harrigarria.\nSaturnoren sekretuak ezagutu dituzte astronomoek eta horren berri eman digute. Unibertsoak baditu hainbat gauza liluragarri, esaterako izarrak. Argia aldizkarian Nagore Irazustabarrenak ordenagailuan planetario bat izateko baliabidea hurreratu digu: Stellarium. Software hau sistema eragile nagusiekin bateragarria da, www.stellarium.org gunean eskuratu daiteke eta soilik ahalmen handiko txartel grafikoa behar da gure ordenagailuan instalatzeko. Baliabide honen ezaugarriak Izarrak ikusteko denboraren makinan.\nBeñardo Kortabarriak Elhuyar aldizkarian gai kurioso bat tratatzen du, zebren marrak. Izan ere, zer dela eta dituzte larruazalean marrak, zertarako? Galdera honen erantzuna Kaliforniako Unibertsitateko ikerketa-talde batek erantzun dio. Historian zehar bost hipotesi nagusi finkatu izan dira zebren marren zeregina dela eta: kamuflajerako zirela, harrapakariak despistatzeko baliagarriak zirela, beroa kudeatzeko sistema zirela, zebren gizarte-antolamenduaren koderen bat zirela edota eltxoen ziztadei aurre egiteko estrategia garbia zirela. Kaliforniako Unibertsitateko ikertzaileak azken hipotesi hau eman dute ontzat ikerketa bat gauzatu ondoren Zebren marrak, eltxoen aurkako babes direla.\nKoloneko minbizia gure artean ohikoena da. Gure bizitzeko moduarekin loturarik gehien duten minbizietako bat da eta, horregatik, baita prebenitzeko errazenetakoa ere. Koloneko minbizia heste lodiko mukosako zeluletatik eta han dauden guruinetatik sortzen da. Tumorea polipo batetik abiatzen da ia kasu guztietan eta erabat garatzeko hamar-hamabost urte behar dituen arren, kasuen %5-10etan gaiztotu egiten da, polipo sinple bat besterik ez zena minbizi bilakatzeraino. Berria egunkarian Jabier Agirrek arrisku-faktoreak, minbizia antzemateko probak eta osasunerako gomendioak ematen dizkigu: Koloneko minbiziari aurrea hartzeko.\nAustralian National Universityn, Oxfordeko Unibertsitatean, UPV/EHUn, Marylandeko Unibertsitatean, Universitat de Gironan eta Oviedoko Unibertsitatean lanean diharduten ikertzaileek egindako ikerketa baten arabera neandertal eta cromagnon espezieen presentziaren erregistroen artean 1.000 urte inguruko aldea dago. Aztarnak datatzeko 2005ean sortutako teknika berria erabiliz, DNA probetan kolagenoa purifikatzeko erabiltzen dena, ikerketak iradoki du gure espeziea uste zen baino 8.000 urte lehenago iritsi zela Europara. Basque Research webgunean ematen digute honen berri: Neandertalak eta cromagnonak ez ziren aldi berean bizi izan iberiar penintsulan.\nGaur egun Bergaran UNED dagoen egoitzan, Bergarako Errege Mintegia sortu zuen 1776an Euskalerriaren Adiskideen Elkarteak. Errege Mintegia sasoi hartan puntako ikerketa zentroa izan zen eta bertan, besteak beste, François Chabaneauk platinoa purifikatzea lortu zuen. 2014ko bukaeran Bergaran bertan XVIII. mendetik Errege Mintegiko kideek bildutako zientzia tresnak, mineralak, animaliak eta beste jarriko dituzte ikusgai Laboratorium museoan. Museo berri hau Errekalde jauregian izango du egoitza eta Amaia Portugal kazetariak Berria egunkarian aurkezten digu: Elhuyar eta askoz gehiago artikuluan.\nArgitalpen-data: 2014/04/20 · Atala: Dibulgazioa, Zientzia begi-bistan\nAsteon zientzia begi-bistan #9 | ZIENTZIA | Sc…


norgehiago / norgehiagokeria\nnorgehiagoka 1 adlag elkarren lehian arituz.\nKartagotarrekin norgehiagoka ari zirenean. Iñaki Iñurrieta «Legeen espirituaz II» - Montesquieu - 82. orr.\nOperazioak eta ebakuntzak bata bestearen ondoren egin zizkioten, taldeko mediku guztiak elkarren artean norgehiagoka ari zirela. Pello Salaburu «XX. mendearen argi-itzalak» - 88. orr.\nKanpotarrak norgehiagoka zebiltzan plazako gizon berria ezagutzearren. Joanes Urkixo «Gerlari zuria» - 122. orr.\nIkertzaileen artean bi talde egin ziren, norgehiagoka, nork identifikatu lehenago ADNaren atalkako sekuentzia hori, borroka horren atzean interes ekonomiko handiak daudelako, batez ere farmazia industriek bultzatuak. Pello Salaburu «XX. mendearen argi-itzalak» - 90. orr.\nInternoen arteko solasak nahiko ergelak ziren, etorki eta hierarkia sozialei buruz norgehiagoka hasten ginenean. Joseba Sarrionandia «Lagun izoztua» - 146. orr.\nEguzkia ilargiarekin norgehiagoka, gorrotoz ere. Berria - Kultura 2004-10-23\nSilikonan elkarri norgehiagoka zebiltzan titi erraldoi batzuen artean. Migel Angel Mintegi «Denak du bere prezioa» - 183. orr.\n2 iz lehiaketa, bereziki indarrak neurtzen direna. ik zeingehiagoka.\nHaien artean egundoko norgehiagoka izaten zen printzeagandik edozein ohore lortzeko, eta antzeko norgehiagoka printzeen artean, beren kideen kopurua eta suhartasuna zela eta. Iñaki Iñurrieta «Legeen espirituaz II» - Montesquieu - 268. orr.\nHerriaren eta hiriaren arteko norgehiagoka zen hura, eta ikusmina eragin zuen. Koldo Biguri «On Camillo» - Giovanni Guareschi - 160. orr.\nKoalizio horrek «nazionalisten eta ez-nazionalisten arteko norgehiagoka» areagotu egingo lukeela uste dute. Berria - Euskal Herria 2004-04-08\nDenok gelditu ginen isilik, norgehiagoka hura nola amaituko. Koldo Izagirre «Agirre zaharraren kartzelaldi berriak» - 263. orr.\nIragan azaroan hasi zen bi enpresen arteko norgehiagoka. Berria - Ekonomia 2006-01-25\nHala non gure norgehiagoka zaharretan, edertasuna baitzen ausardiaren eta trebeziaren saria. Jon Muñoz «Harreman arriskutsuak» - Choderlos de Laclos - 62. orr.\n3 (kiroletan) ik txapelketa.\nKolonia-n jokatu dira 22 urtez pekoen trinketeko norgehiagoka horiek. Herria 2001-11-15\nNagusien Multzokoan, 8 enborrera jokatu zuten norgehiagoka. Berria - Kirola 2004-03-15\nOsasunak ez du inoiz Lehen Mailako norgehiagoka bat irabazi Riazor futbol zelaian. Berria - Kirola 2004-09-12\nFinal-hamaseirenetako norgehiagoka da, eta Iñaki Esainen kontra neurtuko ditu indarrak gaurko irabazleak. Berria - Kirola 2004-10-22\nBaskoniaren eta Panathinaikosen arteko Euroligako norgehiagoka. Berria - Harian 2005-01-27\nJoaneko norgehiagoka zen, eta Bartzelonan (Mini Estadin) jokatu zen. Koldo Biguri «On Camillo» - Giovanni Guareschi - 160. orr.\n32-23 bukatu zen norgehiagoka, etxekoen alde. Berria - Kirola 2004-09-23\nNorgehiagoka parekatua zen itxuraz hasiera batean, hala iruditu zitzaion behintzat Cesarri. Harkaitz Cano «Pasaia blues» - 65. orr.\nJaap Stam eta Koller handiaren norgehiagoka ere estua izango da. Berria - Kirola 2004-06-19\nNorgehiagoka kontu doilor haiek itzali ziren behin betiko. Karlos Zabala «Mikel Strogoff» - Jules Verne - 276. orr.\nEuskal Herriak bizi duen norgehiagoka egoerari amaiera emango lioke PSOEk. Berria - Euskal Herria 2004-03-05\nNorgehiagoka giro sutsuak zera ekarri omen zien herri-kirolei: azpikeria eta azpijokoa. Berria - Kirola 2004-05-20\nZorririk gizenena eta bizkorrena nork eduki, lehiaketa-norgehiagoka galanta antolatzen omen zitean. Jokin Urain «Errotarria» - 58. orr.\narteko norgehiagoka (55); aurkako norgehiagoka (14); azken norgehiagoka (8); beharreko norgehiagoka (5)\nerabaki zuen norgehiagoka (3); gaurko norgehiagoka (18); hasiko da norgehiagoka (9); hurrengo norgehiagoka (4)\nigandeko norgehiagoka (3); irabazi beharreko norgehiagoka (4); izan zen norgehiagoka (3); izango da norgehiagoka (9); jardunaldiko norgehiagoka (6); joaneko norgehiagoka (4); jokatuko dute norgehiagoka (4); jokatutako norgehiagoka (3); kontrako norgehiagoka (5); lehen mailako norgehiagoka (3); lehen norgehiagoka (14); lehen norgehiagoka jokatuko (3); lehenengo norgehiagoka (3)\nnorgehiagoka ari (3); norgehiagoka bakarra (3); norgehiagoka bat (8); norgehiagoka batean (6); norgehiagoka berezia (4)\nnorgehiagoka erabakigarria (3); norgehiagoka erraza (4); norgehiagoka estua (4); norgehiagoka garrantzitsua (5); norgehiagoka gogorra (4); norgehiagoka hasi aurretik (3)\nnorgehiagoka ikusteko (5); norgehiagoka irabazi (9); norgehiagoka irabaztea (3); norgehiagoka irabazteko (5); norgehiagoka izan (5); norgehiagoka izango (12); norgehiagoka izango da (8); norgehiagoka jokatu (14); norgehiagoka jokatuko (13); norgehiagoka osoan (7); norgehiagoka parekatua (6)\narteko norgehiagokak (8); aurkako norgehiagokak (3); azken bi norgehiagokak (3); bi norgehiagokak (10); gaurko norgehiagokak (4); lehen norgehiagokak (3)\nnorgehiagokak irabazi (4); norgehiagokak jokatuko (3)\narteko norgehiagokan (7); aurkako norgehiagokan (9); azken norgehiagokan (6); biharko norgehiagokan (4); gaurko norgehiagokan (13)\nigandeko norgehiagokan (3); joaneko norgehiagokan (4); jokatu norgehiagokan (4); jokatutako norgehiagokan (5); kontrako norgehiagokan (12); lehen norgehiagokan (11)\ngaurko norgehiagokarako (3)\nnorgehiagokaren amaieran (3); norgehiagokaren atarian (3)\nazken bi norgehiagoketan (4); azken norgehiagoketan (4)


EITBk ireki duen EITBPodkast plataforma berrian, produktu berri baten aurrerapena ikusi dugu: 0 atala edo teaser eran, Artxipelagoa. podkast edo irrati-nobelaren aurrerapena. Aurrerapena da oraingoz Artxipelagoarena; udazkenean egongo dira atal guztiak prest, ez dakigu serialki argitaratzeko ala denak batera, Netflixek telesail gehienekin egin batera.\nSinopsi hau aurreratu dute produkturako: "Euskal Artxipelagoa. 2103. urtea. Europa urpean geratu da ia erabat. Itsasoaren maila 500 metrotik gora igo da eta hiri-estatu gisa elkartu dira ur gainean geratu diren gune bakanak, besteak beste, Euskal Artxipelagoa izeneko uhartedia. Bertan bizi da Jare, mundu zaharraren kondarrak ezagutu nahi dituen gaztea."\nProfesional ugari dago produktu honen atzean; zuzendariak dira Juan G. Andrés eta Oier Aranzabal; gidoia da Xabier eta Martin Etxeberria anaiena; soinu diseinua:Xanti Salvador eta Koldo Corellarena, eta aktore lanetan aritu edo arituko dira itziber Garmendia, Eneko Sagardoy, Anartz Zuazua, Iñaki Beraetxe, Sara Cozar, Klara Badiola, BIEUSE Bikoiztaile Euskaldunen Elkartearen elkarlanarekin, eta Anartz Zuazuaren aktore zuzendaritzarekin. Oier Aranzabal kazetari, sortzaile eta podkast-gilearen inguruan sortu den Ulu Media izeneko ekoiztetxearen produktu bat da, azken batean.\nEITB Podkast-en irekieraz gehiago Sustatun bertan.\nkannada mashvo news\nae mashvo newskannada mashvo news


Aurrekoa Urtarrilak 12 Larunbata Hurrengoa\nUrtarrilak 12 • 17:00 • San Telmo Museoa (Parte Zaharra) Haurrak\nArtea eta musika lotzen dituen tailerra, dantza ariketak egingo ditugu eta espazio eta kolore eta formak erabiliko ditugu mugimendu hori margotzeko. Gorputza asmatzen. Biluziak, anatomia, pasioak erakusketarekin lotutako jarduera.\nUrtarrilak 12 • 11:00-12:30 • Liburutegi Nagusia - Haur Saila (Parte Zaharra) Haurrak\nDohainik. Plaza mugatuak. Izena emateko inprimaki hau bete behar da\nUrtarrilak 12 • 11:00 + 18:00 • San Telmo Museoa (Parte Zaharra) Kultura +\nUrtarrilak 12 • 18:00 • Imanol Larzabal Aretoa (Lugaritz K.E.) (Antiguo-Ibaeta) Antzerkia eta Dantza\nLogela Multimediaren antzezlan multimedia honek antzerkia, dantza, bideo-animazioa, interakzioa, musika eta robotika biltzen ditu.\nPubliko familiarra, 4 urtetik aurrera.\nUrtarrilak 12 • 17:00 • Okendo K.E. (Gros-Ulia) Haurrak\nBarre egin dezagun denok! Ongi pasa dezagun! Ikuskizuna hastera doa! Pailazoak iritsi dira! Gari, Montxo eta Joselontxo.\nAdin tartea: ikuskizun familiarra. Areto Nagusia.\nUrtarrilak 12 • 12:00 • Eliza kalea (Loiola-Martutene) Musika\nUrtarrilak 12 • 21:00 • Doka Kafe Antzokia Musika\nTtan ttakun irrati librearen festa\nUrtarrilak 12 • 23:00 • Gazteszena (Egia K.E.) Musika\nUrte bat gehiagoz Donostiako irrati librea bere urtebetetzea ospatzen hasten da urtea. Donostin ere informazio alternatiboa eta kontrainformazioa eta kontrakultura tokia dutela argi uzten. Urteroko jaia dakarte urtarrilaren bigarren asterako, Gazteszenan. Urtarrilak 12an, rock, punk, house eta parranda. Gora Ttan Ttakun Irratia!\nIpuin kontaketa: Brr neguko liburua\nUrtarrilak 12 • 11:30 • Kutxa Ekoguneko haur parkea Literatura


tailerra | HAUXE DA AMURRIO\nAmurrioko Udalak “Caminando hacia la sostenibilidad de la vida” tailerra antolatu du Feminismo Dezaskunde talde feministarekin, urriaren 17an, 11:00etatik 14:00etara Kultur Etxeko areto nagusian. Parte hartzeko aurretik izena eman beharko da partehartzea@amurrio.eus helbidera idatziz.\nTailerrak gure bizitzak jasangarri egiteko dugun moduari eta kate globalen eta gizonek eta emakumeek dituzten lan karga desberdinen inplikazioei buruzko gogoeta egitea bilatzen du. Horrez gain, “esperientzia eta sorkuntza kolektiboetan oinarrituta, gure bizitzak eraiki nahi dugun munduarekin modu koherenteagoan eta jasangarriagoan aurrera eramateko ezagutzen eta imajinatzen ditugun alternatibak ere aztertuko ditugu”, adierazi du hizlariak. Talde dinamika hori, joan den irailaren 29an Amurrio Antzokian egin zen eta bizi garen sistemari buruzko gogoeta egiteko aukera eman zuen “Poniendo la vida en el centro” hitzaldiarekin erlazionatuta dago.


Grezierako Eirene 'bakea'-tik dator, latineko Irene-ren bitartez. Izena lehenago erabilia bazen ere, kristauen artean arrakasta handia izan zuen, bere adiera 'Jainkoaren bakea' mistikoari esker. IV. mendean Tesalonikan bizi izan zen Irene bi ahizpekin batean martirizatu zuten, hildako kristauen haragia jateari uko egiteagatik. IX.\nIriberriko (N) Andre Mariaren baseliza, Orbaibarren. Irudia XIII. mendekoa da eta ponte harria gotikoa.\nHereñako (A) Andre Mariaren baseliza. XVIII. mendean desagertu bide zen ermita, zein Iriñuela herri hustuko eliza izan baitzen. Hereñako ponte harri erromanikoa aipatu herrixkako elizan zegoena dela dirudi.\nEpifanía izenarendako Sabino Aranak eta Koldo Elizaldek argitaratuko Santu Izendegia-n proposatu gizonentzako aldaera. Egun horretan -urtarrilaren 6an- Hiru Errege magoek Jesus Belemen adoratzea ospatzen da. Aldaera: Irakus.\nGaztelaniazko Epifanía izenarentzat Sabino Aranak eta Koldo Elizaldek argitaratuko Santu Izendegia-n proposaturiko aldaera. Egun honetan Errege Magoek Jesus Belemen gurtzea ospatzen da. Jaieguna urtarrilaren 6an da. Aldaera: Irakusne. Baliokideak: Epifanía (gaz.) eta Epiphanie (fr.).\nEuskaldunek deitzeko edo alaitasuna adierazteko egiten duten oihu bereziaren izena.\nIruritako (N) mendi baten izena eta Aingeru Irigarai (Bera, 1899 - Donostia, 1983) euskaltzain oso eta idazlearen goitizena.\nTresponde eta Bilodaren (A) arteko behialako erromatar hiria. Bertan Jerusalemgo Done Joaneren Ordenako Zaldunen Andre Mariaren baseliza egon zen. Gasteiz sortu zenean hustu zen hiria.\nGaztelaniazko Trinidad-en baliokidetzat Sabino Aranak eta Koldo Elizaldek argitaratuko Santu Izendegia-n ematen den izena. Azken urteotan Hirune aldaera nagusitu da.\nBizkaierazko hitza da, ihintza-ren kidea.\nZuberoako herria (frantsesez Trois Villes) eta Andre Mariaren adbokazioa. Frantses izena bertako kondea Hiru Mosketeroak eleberrian agertzen delako da ezaguna. Baina eleberriko pertsonaia alde batera utzita, gogoratu behar da Iruriko kondea izan zela Matalaz zuberotarrari burua motzarazi ziona, bere aginterikeriaren aurka altxatu eta lurrak herriari itzultzeko eskatu zuelako.\nZegama (G) herriko Andre Maria, bertan Elurretako Ama deitua.\nAndre Mariaren santutegia, Gordexolan (B). Herrian indiano asko izan ziren eta kontatzen dute horietako bat Ama Birjina Ameriketara eramaten saiatu zela, baina irudiak itsaontzitik alde egin zuela eta bere lekura itzuli. Jaia uztailaren lehenengo igandean egiten da.\nNafarroa Behereko herria. Honen lurretan Isturizko eta Otsozelaiko haitzuloak daude. Hauek ezagunak dira bertako margolanei eta aztarnategi paleolitikoari esker. Kanposantuan 1501eko hilarria dago, Euskal Herriko zaharrenetakoa.\nLongida ibarreko herria (N), Agoitz ondokoa, eta Andre Mariaren eliza. Irudia XIII. edo XIV. mendekoa da. Liburu honek karrikara behar zuenean arrisku handitan zegoen herriaren biziraupena, izen bereko urtegiarengatik.\nItsasoa eta Lurra bizi iturri zaizkigu gizakioi eta, horregatik, beti miretsiak izan dira gure artean. Itxaso aldaera honen hipokoristikotzat har daiteke, baina kontuan hartu behar da zenbait hizkeratan itxaso dela erabiltzen den oinarrizko izena, ez itsaso.\nErdi Aroko euskal izena. XIV. mendean, besteak beste, Mitiriñan (NB), Izaban (N) eta Erratzun (N) agertzen da. Gipuzkoan 1311n hildako ezkutari baten izena ere izan zen.\nMonteagudoko (N) Itura mendian Bideko Andre Mariaren santutegia dago. Herrikoek argia eta suak ikusten omen zituzten gauero dermio horretan, eta azkenean, jakin-minez, bertara hurbildu eta sasi artean ezkutatutako Andre Mariaren irudia aurkitu omen zuten.\nMalerrekako (N) herri ezaguna, bertako joaldunei esker batez ere (ikus Arotz sarrera). Hauek joare handiak eramaten dituzte bizkarrean eta dunbaka joaten dira Zubietaraino, herri honetakoak Iturena joaten diren bezalaxe. Inauteriak urtarrileko azken astean izaten dira.\nMaeztuko (A) Erroeta herriko Andre Mariaren baseliza. 1806an, ermita bota zutenean, irudia herriko elizara eraman zuten. Hurbileko abeletxe batean eliza berria eraiki zuten 1946an.


Argitalpen data: 2019/04/04\nAccess Easy Controller (AEC), bertsio hauek baino lehenagokoak: 2.1.8.5 (hau barne), 2.1.9.0, 2.1.9.1 eta 2.1.9.3\nAccess Professional Edition (APE), 3.0 baino lehenagoko bertsioak eta 3.0tik 3.7ra bitartekoak (soilik VSDK osagaia instalatuta baldin badago)\nBosch DIVAR IP 2000 eta 5000\nBosch DIVAR IP 7000, Gen1 eta Gen2\nBosch Video Management Systems (BVMS), 6.0, 6.5, 7.0, 7.5, 8.0 eta 9.0 bertsioak\nBuilding Integration System (BIS), 2.2tik 4.4ra bitarteko bertsioak, 4.5, 4.6 eta 4.6.1 barne\nBosch produktuei eragiten dieten lau ahultasun aurkitu dira, horietako batzuk Adrián Quirós Godoy ikertzaile independenteak aurkitutakoak. Horietatik bi kritikoak izanik, ahultasunak era hauetakoak dira: bufferraren gainezkatzea, sarbidearen kontrol desegokia, birbideratze irekia eta direktorio jauzia. Ahultasun horiek arrakastaz baliatuz gero, baimenik gabeko urruneko erasotzaile batek RCP komandoen injekzioaren bidez sisteman irakurri eta idatz lezake, direktorio eta fitxategietara sarbidea lortu eta sisteman kode arbitrarioa exekutatu.\nOhartarazpen kritikoen kasuan fabrikatzaileak gomendatzen du kaltetutako produktuen softwarea partxeatutako bertsio batera eguneratzea, ondoko ohartarazpenen arabera: BTren sarbide desegokiaren kontrolari buruzko ohartarazpenaren eranskina eta BTren bufferraren gainezkatzeari buruzko ohartarazpenaren eranskina. Partxeak eta horiek instalatzeko prozedurak Bosch-en deskargen gunean aurki daitezke.\nArazoa konpontzen duen eguneraketarik argitaratu ez bada edo ezin bada eguneratu, arazoa arintzeko firewall-ari arauak gehitzea aholkatzen da.\nRCPren aztertzailean (parser) bufferraren gainezkatzea: erasotzaile batek urrunetik kodea exekuta lezake sarreraren tamaina ez delako egiaztatzen. Ahultasun horretarako CVE-2019-6957 kodea erreserbatu da.\nSarbidearen kontrol desegokia: RCP atakak autentifikaziorik gabeko sarbideak ahalbidetzen ditu. Urruneko erasotzaile batek bideo baten datuak ezabatu edo irakur litzake. Ahultasun horretarako CVE-2019-6958 kodea erreserbatu da.\nBirbideratze irekia: urruneko erasotzaile batek erabiltzaileak birbidera litzake asmo gaiztoko edukia duen URL batera. Ahultasun horretarako CVE-2019-8951 kodea erreserbatu da.\nDirektorio jauzia: erasotzaile batek fitxategien sistemetara eta murriztutako fitxategi edo direktorioetara sarbidea lor lezake. Ahultasun horretarako CVE-2019-8952 kodea erreserbatu da.


Hilabetea: August 2013\nTarifa laua izango dute 30 urtetik gorako autonomo berriek ere\nCategorías: Ekintzailetza. Perfiles de personas: Ekintzaile izan nahi dut. 08.08.2013\nGazteen Enplegurako Planean jaso ziren neurri garrantzitsuenetariko bat izan zen autonomoen Gizarte Segurantzako kuotan hilean 50 euroko “tarifa laua” ezartzea 30 urtetik beherako gazteentzat, lehenengo sei hilabeteetan. Hurrengo bi urteetan ere gazte horiek deskontuak izango dituzte euren kotizazioetan..\nBada, itxura guztien arabera, ekintzaileei laguntzeko lege berriak hedatu egingo du neurri hori, 30 urtetik gorako autonomo berrientzat ere izango baita.\nLege hau, gaur egun, parlamentu-tramitazioan dago, eta, aurrez ikusitakoaren arabera, laster argitaratuko da, ziurrenik irailean.\nEkintzaileei eta horien nazioartekotzeari laguntzeko Lege Proiektuaren 28. artikuluak, norberaren kontura ari diren langileei aplikatu beharreko Gizarte Segurantzako murriztapenei buruzkoak, hauxe dio, hitzez hitz:\n30 urte edo gehiago dituzten norberaren konturako langileek, hasierako alta hartzen badute edota ez badira alta-egoeran egon aurre-aurreko bost urteetan, altaren eragin-datatik zenbatzen hasita, Norberaren Konturako Langileen edo Autonomoen Gizarte Segurantzako Erregimen Berezian, honako murriztapen hauek aplikatu ahal izango dituzte kontingentzia arruntengatiko kuotaren gainean; murriztu beharreko kuota honela lortuko da: dagokion gutxieneko kotizazio-oinarriari aplikatuko zaio une bakoitzean indarrean dagoen gutxieneko kotizazio-tasa, aldi baterako ezintasuna barne, gehienez ere 18 hileko aldiagatik, eskala honen arabera:\na) Kuotaren ehuneko 80ari dagokion murriztapena, altaren eragin-dataren hurrengo 6 hileetan.\nb) Kuotaren ehuneko 50ari dagokion murriztapena, a) letran adierazitako aldiaren hurrengo 6 hileetan.\nc) Kuotaren ehuneko 30ari dagokion murriztapena, b) letran adierazitako aldiaren hurrengo 6 hileetan.\nEkintzaileei Laguntzeko eta haien Nazioarteratzea Sustatzeko Legean beste pizgarri garrantzitsu batzuk ezarriko dira, ekintzailetzaren kultura eta autoenplegua indartu daitezen eta enpresa-jarduerak errazago jar daitezen abian. Neurri horiek azalduko ditugu jarraian, lege proiektuan onetsi diren bezala:\nEkimen ekintzaileak sustatzeko neurriak.pdf


AZPI kultur elkarteak ATEA programa, artista lokalen arteko saretzea eta harremantzea sustatzeko helburuarekin sortu du. Arte garaikidean gune ez instituzionalak piztu eta Donostiako aktibitate artistikoa, existitzen den geografia kulturala birpentsatuz aktibatzea du helburu...\n2020 abuztuak 27 - 2020 abuztuak 29\nAZPI Kultur Elkartea Donostiako Mundaitz kalean dagoen berreskuratutako espazio bat da. Hirigileak, artistak eta kultur eragileak elkarlanerako espazio amankomun batean elkartzearen helburuarekin sortua da. Gaur egungo hiri ereduaren inguruko gogoeta bat bultzatzen den bitartean lanketa artistiko garaikideak sortu eta zabaltzeko helburua duen elkarbizitza bat bultzatzen duen espazioa da. Baina bereziki sorkuntza garaikidean, hiri diseinuan eta bitartekaritza artistikoan interesa duten pertsona ezberdinen elkartoki gisa ulertzen da.\nATEA AZPI Kultur Elkarteak bultzatutako ekimena da eta elkarteko hainbat kidek gidatutakoa, haien artean, Jonander Agirre Mikelez, Maite Alonso, Iñigo Benito, Fran Fraca, Irati Gorostidi Agirretxe eta Ane Zaldibar.


Gbagbo presidente ohiaren aldekoek Ouattara presidentearen egoitza inguratu dute | Mundua | Berria\nGbagbo presidente ohiaren aldekoek Ouattara presidentearen egoitza inguratu dute\nAtzo liskarrak izan ziren orain arteko presidentearen jarraitzaileen eta kasko urdinen artean, eta gaur ere Nazio Batuen Erakundeko soldaduak ari dira presidente izendatu berria babesten. Gerra zibilaren arriskua airean da.\n2010eko abenduak 14 12:48\nLaurent Gbagbo Boli Kostako orain arteko presidentearen jarraitzaileek azaroaren 28ko hauteskundeak irabazi zituen hautagai Alassane Ouattararen egoitza inguratu dute gaur goizean. Atzo bezala, Nazioa Batuen Erakundeko kasko urdinak Ouattara babestera atera dira, izan ere, nazioartearen babesa du presidente izendatu berriak, baina horrek ez du Boli Kostan gerra zibila pizteko arriskua gutxituko. Atzo, liskarrak izan ziren Gbagboren jarraitzaileen eta kasko urdinen artean. Boli Kostako armadak orain arteko presidentearen alde agertu da, baina Ouattarak, NBEaren babesaz gain, Indar Berria miliziaren babesa ere badu. Boli Kostako Polizia, berriz, metrailadoreekin atera da kalera Gbagboren alde, hauteskundeak horrek irabazi zituela argudiatuta. Azaroaren 28an hasiera batean botoen %54arekin irabazi zituen hauteskundeak Ouattarak, eta Gbagbok %46a lortu zuen. Gero, ordea, hauteskunde batzordeak emaitzak irauli eta orain arteko presidentea atera zen garaile. Bitartean, Boli Kostako biztanleak inguruko herrialdetara ihes egiten ari dira gerra zibila pistuko den beldur.


Hainbat telebista kate, kanal berrietan - Debagoiena - Goiena.eus\nHainbat telebista kate, kanal berrietan\nEneko Azurmendi 2020-02-14 09:40\nXabi Marzana, Arrasateko Elkoro dendako teknikaria, etxe bateko teilatuan antena egokitzen.\nZenbait telebista kate frekuentziaz aldatu dituzte aste honetan; tartean, Goiena telebista; orain, antena-jartzaileen txanda da: zenbait antena kolektibotan egokitzapenak egin beharko dituzte, eta gero, norberak kanalak berriz sintonizatu.\nOrain arte 52. kanalean emititu du Goiena telebistak, baina aste honetan lanak amaituta, 25. kanalean emititzen hasi da\nGoiena telebista, Euskal Telebistako lau kateak, T5, A3... horiek denak ikusteko, antena-jartzaileari deitu behar zaio. Eta ondoren, sintonizatu egin behar da telebista. Aukera dago euskarazkoak diren kanalak (Goiena telebista, Euskal telebista...) lehen, bigarren edo hasierako zenbakietan jartzeko.\nOrain arte 52. kanalean emititu du Goiena telebistak, baina aste honetan lanak amaituta, 25. kanalean emititzen hasi da. "Hainbat tontorretan ditugun antenak egokitu ditugu kanal berrian emititzeko, eta, gainera, egokitzapen hau aprobetxatu dugu ekipo berriak jarri eta seinalearen kalitatea ere hobetzeko", adierazi du Oihane Agirrek, Goiena telebistako zuzendariak.\nKontuan izan behar dugu Lurreko Telebista Digitalaren seinalea (LTD) jasotzen duten etxeetan izango duela soilik eragina frekuentzia aldaketak. Telebista Euskaltel bidez ikusten dutenek ez dute inolako egokitzapenik egin beharko.\nEgokitu eta berriz sintonizatu\nSeinalea antena kolektibotik jasotzen duten lekuetan, egokitzapen batzuk egin beharko dituzte antena-jartzaileek\nPosible da orain Debagoieneko etxebizitza askotan Goiena telebista ez ikustea. Berriro Goiena telebista ikusteko, gure etxebizitzak duen antenari erreparatu beharko diogu: seinalea antena kolektibotik jasotzen duten lekuetan, egokitzapen batzuk egin beharko dituzte telebista orain arte moduan ikusten jarraitzeko. Egokitzapen-lan horiek antenajartzaileek egin beharko dituzte eta horretarako deitu egin beharko zaio antena-jartzaileari. Behin lanak amaituta, norberak etxeko telebista berriz sintonizatu beharko du, telebista kateak berriro topatzeko. Telebistako urrutiko kontrolarekin berriro sintonizatuko da telebista. Sintonizazio hau automatikoa edo manuala izan daiteke; manuala egiteko, gogoratu behar da Goiena telebista 25. kanalean dagoela. Sintonizatu ostean, gogoko kanalak norbere gustura ordenatzeko aukera eskaintzen du telebistak. "Hori dela eta, aukera edukiko dugu euskarazko kateak, tartean Goiena, lehen lerroan jartzeko, eta, modu horretan, eskuragarriago izango ditugu. Beraz, hori egitea gomendatzen diet debagoiendar guztiei", adierazi du Agirrek.\nFamilia bakarreko etxeetan edo gehienez hiru familiako etxeetan, antena berriro sintonizatzearekin nahikoa izango da, antena-jartzaileak ez baitu egokitzapenik egin beharko.\nDirulaguntzak eska daitezke\nAntena-jartzaileek egingo dituzten lanak finantzatu ahal izateko, dirulaguntzak eskatzeko aukera dago. "Antenetan egin beharreko moldaketek profesionalen esku egon behar dute eta, beraz, antena-jartzaile modura bere lizentzia daukan profesional bat izan beharko da aldaketa horiek egingo dituena. Hori jakitea garrantzitsua da; izan ere, Espainiako Gobernuak dirulaguntzak emango ditu gastu horiei aurre egiteko", adierazi du Agirrek. Dirulaguntza horiek www.televisiondigital.gob. es webgunean eskatu daitezke.\nEskoriatzan ez du eraginik izango kanal aldaketak. Izan ere, Eskoriatzako herriguneak seinalea kable bidez hedatzeko sare propioa dauka –Elorretako auzoan izan ezik–. "Eskoriatzako herriguneko %95ek seinalea kable bidez jasotzen du. Beraz, egokitzapen honek ez du eraginik izango han", dio Agirrek.\nZalantzak argitzeko zerbitzua jarri du Goienak debagoiendarren eskura: 943 25 05 05\nDebagoieneko gainontzeko herrietan eragina izango du aldaketa honek, eta egokitzapenak egin beharko dira. Dena den, edozein zalantza izanez gero, 943 25 05 05 telefonora deitu daiteke. Prozesu honek bere denbora beharko du, baina ekainaren 30a baino lehen liberatuta egon behar du 700 MHz bandak. Hala, adituek aholkatu dute egokitzapenak ahalik eta azkarren egin ditzaten herritarrek.\nGoiena telebistak, 10.000 ikusle\nGoiena telebista, zuntz optiko –kablea– zein LTD bidez –antena– 10.000 lagunek ikusi eta entzuten dute egunero. CIES erakundeak 2019an egindako azken neurketak ematen du datu hori. Bestalde, geroago eta gehiago dira Goiena telebistako edukiak Internetetik –ordenagailuz, eskuko telefonoz zein tabletaz– kontsumitzen dutenak. Hala, 2019an, Goiena telebistako 3.680 bideo igo ziren Goiena.eus-era eta, orotara, 552.586 ikustaldi izan zituzten bideo horiek, aurreko urtean baino %31 gehiago.\n'Goiena.eus', goranzko joeran\nAldi berean, Goiena.eus webguneak ere goranzko joerari eutsi dio 2019an. Izan ere, 2018arekin alderatuta %21,23 igo da webguneak izan dituen bisita kopurua, eta, guztira, 2.860.000 saio izan ditu. 550.000 erabiltzailetik gora izan ditu urtean zehar eta 7.700.000 orrialde baino gehiago ikusi dituzte, guztira, irakurleek.\nGoiena telebista ikusteko aldaketa egin behar\nJesus Mari Elkoro (Milar Elkoroko jabea): "Aldaketa egin barik ezingo da Goiena ikusi"\nAste osoan dei mordo bat jaso dutela aitortu du Elkorok.\nAldaketa antena kolektiboa duten telebistetan bakarrik egin beharko da, ezta?\nHori da. Emisoreak aldatu egin behar dira tokiz, eta gero, antena kanal berrietara egokitu beharko da.\nNorberak egin ahal izango ditu egokitzapen horiek?\nAntenako egokitzapenak antena-jartzaileek egin behar dituzte, nahi eta nahi ez. Izan ere, oso gauza konkretu eta bereziak dira. Aparatu mota ezberdinak daude eta horien arabera ezberdina da egin beharreko egokitzapena ere.\nAntena-jartzaile bati deitu eta antena egokitu. Izan ere, hori egin arte ezin izango da Goiena telebista ikusi. Ekainaren 30a baino lehen egokitu ez duenak ez du ikusiko. Beraz, antenak egokitzen jarraituko dugu, ahal dugun azkarren.\nZelan ikusi berriro Goiena telebista\nAntena kolektibotik jasotzen badu zure telebistak seinalea, antena-jartzaileak egokitzapenak egin beharko ditu. Behin lanak amaituta, ikus dezakezun oharra jarriko du antena-jartzaileak zure atarian.\nTelebista berriro sintonizatu beharko dugu kanal berriak topatzeko. Kanalen bilaketa hau modu automatikoan edo manualean egin dezakegu urrutiko agintearekin. Gogoratu 25. kanalean dagoela Goiena.\nBerriro ere sintonizatu ostean, gogoko kanalak norbere gustura ordenatzeko aukera eskaintzen digu telebistak. Hain zuzen, Urrutiko agintearekin editatu kanalak eta jarri gogokoen artean Goiena telebista ere.


Han eta Hemen | 2019ko Martxoaren 14a\nOtsailaren 15ean, ostiral eguerdiz, goizeko kurtsoak bukatu eta, ikasleek haien mozorroa ipini dute, kanpoko eremua koloreztatuz, ihauteri arratsaldea abiatu aitzin. "Munduko biztanleak" gaia errespetatuz, denetarik ikusten ahal zen: mexikanoak, txinatarrak, razta batzuk, munduko kirolariak, turistak, euskaldunak... eta ahantzi gabe txaketa horiak! Handienek bazkaltzen zuten bitartean, gazteenek zuten lehen orduan hitzordua: - Seigarrenekoak adi egon dira Joseba Ayalaren ipuin kondaketan (laguntasuna, Lota Jauregiko jauna eta buhamien istorioa...) - Bosgarrenekoek, Ziburun iragaiten den Sorgin Gaueko 5 pertsonaien ezagutza egin dute: akerra, hartza, zirtzila, joalduna eta sorgina (sinbolizazioa, jantzia, irudiak...). Maider, Intza, Joana eta Gillermori esker! Ondotik, kolegioko ikasle guziak elkartu dira ezker paretan Zanpantzar-en auzia entzuteko, hainbat leporatze eginak izan zaizkio: munduan den pobrezia, kutsadura, terrorismoa... Desoreka sozialengatik, Frantzian izan den txaketa horien mobilizazioa. Kolegioan kurtso egunak direla, ebaluazio anitz, hitz gehiegi lotura liburuxkan, euskararen erabilpena eta nola ez, brebetaren kezka handiena, inposatua zaigula zientziak frantsesez pasatzea eta ikasle ohien egiazko maila ez dela behar den bezala kondutan hartua izan, aski dela! Gaixo Zanpantzar, hitz egiteko eskubiderik ez du ukan eta errea izan ordez, ikasleek aurten jo dute!!\nHan eta Hemen | 2019/03/14\nDonibane Lohizuneko CM1-CM2 elebiduna\nDonibaneko Santa Familiako CM1 eta CM2 elebidunak gira eta ikastolako ikasleekin Piau- Engalyra joan gira elur klaserat. Abiatu gira otsailaren 3an sei egunetarako eta 8an itzuli gira. Lehen egunean, igandean, iritsi girelarik, instalatu gira eta joan gira eskien, eskiako zapaten eta kasken hartzerat. Egun guziz, iratzartzen ginen 8ak laurden guttitan, jausten ginen gosaltzera eta bukatu eta, berriz igotzen ginen beztitzeko eskiako jantziekin. Jausten ginen eskiako zapatekin, eskiak hartzen genituen eta joaten ginen eskiatzerat. Hasten ginen denak 9ak eta erditan eguerdi eta laurden arte goizean. Arratsaldean eskiatzen ginuen 3etatik 5ak arte. Arratsetan, jokoak egiten genituen eta bideoak begiratzen lo egin aitzin. Ostegun gauean “boom”-a egin dugu, oren bat eta erdi iraun duena. Ostiral goizean zakuak egin ditugu eta azken aldiko eskiatzerat joan gira. Bazkaldu dugu eta berriz autobusa hartu dugu Donibane Lohitzunera itzultzeko. Aste izigarri on bat pasatu dugu!\nAlexandre Hurel Pimientos argitaletxea, Joxean Fernandez Arteaz argitaletxea, Pantxoa Etchegoin EKEko zuzendaria, Irene Larasa Etxepare Institutua eta Frank Suarez EKEko Egitasmo arduraduna\nZinemagileen hiru belaunaldiren ibilbideak segituz, liburu huntan agertzen dira euskal zinemaren inguruko gogoetak. Euskal Kultur Erakundea, Etxepare Institutua eta Euskadiko Filmategiaren laguntzarekin, Arteaz argitaletxeak publikatua duen liburua da. Liburu hau euskaraz egina izan zen, ondotik espainolez itzulia izan zena, oraikoan frantses bertsioa da aurkeztua izan. Joxean Fernandez-ek zuzendutako liburu kolektibo huntan euskal zinemaren inguruko gogoetak dira azalduak. Euskadiko Filmategiak antolatu zuen 2014an unibertsitateko udako ikastaro batetik abiatu zen liburu hunen idazteko xedea. Antolatu ziren mahai-inguruetako gogoetak dira agertzen idatzi hortan. Euskal zinemaren historia, bere izaera, euskararen lekua bai eta zinema industrialaren egoera agertzen dira. Hiru zine-egileen belaunaldia da kondatua, transmisioa nola egina izan den. Liburu hau ezagutu nahi duenak parada ukanen du apirilaren 12an, Atalanten aurkeztua izanen baita, ondotik film bat ikusgai izanen delarik. ...\nSenpereko LARRALDEAn sortu zen elkartea 2009 urtean, 1609an gertakizun lazgarrien oroimenez: bostehun urte lehenago, Bordeleko Parlamentuko Pierre de Lancrek Senpere eta Lapurdin 50 eta 100 pertsona bitarte erre zituela estimatzen zen, gehienak emazteak, sorginkeria deuseztatzeko estakuruz. Garai hortako historia janinarazi beharrean, hitzaldiak eskainiak izan ziren eskoletan, liburuak argitaratu, Iguzki-Lore antzerki taldea sortu zen Lapurdiko jokolariekin, bertsu saio eta erakusketa artistikoak antolatu. Oroimina deitzen den obra eraiki zuen Nestor Basterretxeak Zuberoko Jean-Mixel Bedaxagar errementariaren laguntzarekin, politikaren eta erlijioaren fanatismoa eta intolerantzia salatuz. Senpereko Gaztelu Zaharraren ondoan lo dago oroitarria, erranez egur-metak su hartzeko prest dagola, sua, torturetan gogorrena, sufrimendu handiena. Geroztik, xinaurri lanetan ikertzen ari baitira elkarteko kide batzuk, izan dadin euskal kantu xaharren ondotik, "gure erroen bila" "Senpereko bertsul...\nNatura ongi egina da. Egunak luzatzen hasiz geroztik, badu bulta bat orain, txoriak kantan entzuten dira azkorrian. Ez da aro, bistan dena, gauean, etxeko leihoak zabalik uzteko, baina badakigu hor direla, kanpoan, baratzeak eta etxe gorak bordatzen dituzten sasi eta arboletan, txio eta elkarri zirtoka. Desafioz ari dira, nork sakonago, nork distiratsuago, nork garaikideago. Sozietate irekiak osatzen dituzte, udaberrian eta larrazkenean, txori migrariak ere beren kontzertuetan onartzen dituztelako. Erranen duzue ez dudala besterik egiteko eta Erdi Ameriketako zimino alferren familiakoa naizela! Arrazoiekin… argi urratze oroz, alabaina, kafe kikara eskuetan, irratia eta soinu iturri guztiak isil arazi ondoan, leihoan plantatzen naiz, hiruzpalau minutuz, txoriak abesten entzuteko! Eta loriatzen naiz. Melodia ezberdinak zehazten entseatzen naiz, berriak trukatzen dituztela irudikatzen dut, beren artean nagusi eta etxandreak kausitzen direla, batzuk ari dira moskoekin egurra jotzen er...\nBaionan eguerditan Merkatu Plazan piknikatzen\nOihukatua izan da aldi bat baino gehiago Baionako karriketan iragan den manifestazioan, nun 400 bat pertsona hurbilduak ziren. Eguerditan mugimendu feministek deitua zuten piknika batetara, 100 bat jende etorriak ziren, zenbaitzuk greban zirela, besteak lanetik etorriak. Emazteen borrokari esker gauza batzuk aitzinatu badira, bidea oraino luzea izanen dela berdint a s u n a r e n alde zioten hitza hartu duten emazteek. Horietan eraso sexisten ondorioz diren gertakari larriak, adibidetzat emanez 2018an Euskal Herrian 9 emazte eta 2 haur hilak izan direla. Migratzaileak ere gogoan izan dituzte, gaur egun eramanak diren politikek emazteak egoera zailtasun batean ezartzen dituztela, humanitate eskas handi batean. Hitzaldia bururatu dute, Nazioarteko Emazteen Egunean bezala, urte guzian segituko dutela borrokatzen, emazteek bortizkeriarik ez dezaten jasan, aniztasunean, bereizkuntzarik gabeko jendarte bat lortu arte. Eguna bururatu da besta giro batean poteo batekin.\nBi urte pasatu dira, denbora aldatu da, Txomin Peio etorri da. Zuk hain kartsuki erraiten zinuen "Hitza" Aita Jainkoarena lotuz "Fedea eta hizkuntza". Oroitzapenez meza bat emana izango da Hazparnen martxoaren 16an (18:30) eta Aiherran martxoaren 24an (10:30). Espertateiko hil guziekin batean.\nAitzinago antolatu beilaldien eta joan den urtarrilaren 12an euskal presoen eskubideen alde Baionan eta Bilbon iragan manifestaldien oldeari jarraikiz, gogo-bihotzez gomitatzen zaituztegu martxoaren 15ean, ostiralez, Baiona Ttipiko San Andres elizan (20.00) iraganen den lekukotasun, kantu eta otoitz beilaldira, Bakearen alde Euskal Herrian eta munduan. "Gaia ez da iraganeko zauriak ukatzea bainan bai lurralde hunen etorkizuna eraikitzea molde baretu eta baketsuan, presoen egoera kondutan hartuz, baita ere biktima guzien sufrimenduen artapena bermatuz. Hauek ezinbesteko baldintzak dira Euskal Herrian bake sendo eta iraunkor baten prozesua bideratzeko". Helburu hunen alde engaiatu dira hainbat eta hainbat talde eta arlo desberdinetako pertsonak eta ere diozesako asko apez. Dinamika berean kokatzen da ATXIK BERRITUZ-ek antolatzen duen otoitz beilaldia. Martxoaren 15ean iraganen den beilaldi hortan entzuten ahalko dira, besteak beste, Vincent Bru deputatuaren lekukotasuna eta ere Cléme...\nIñigo Urkullu EAEko eta Jean-René Etchegaray Euskal Elkargoko lehendakariak Gasteiz-en Ajurianean\nMugaz gaindiko kooperazioan urrats bat gehiago izan da joan den martxoaren 4an, Gasteiz-en bildu dira ofizialki Etchegaray eta Urkullu bi instituzioetako lehendakariak lehen aldikoz. Jadanik martxan diren proiektu batzutaz haratago, kolaborazio berri batzuk ere adostu dituzte. Hiru puntu nagusi atera dira hitzordu hortarik. “Elgarrekin” proiektua: hautagaitza pausatu dute Europako Batzordearen aitzinean, Hendaiako Geltoki auzoan eginen den berrantolaketari buruz SNCF eta EUSKOTREN-en arteko funtzionamenduarentzat. “Share” iniziatiba: Eusko Jaurlaritzak aurkeztu zuen Europako Parlamentuan, migratzaileak Europako Batasuneko herrialdeetan banatzeko, Euskal Elkargoaren sustengua ukan du. Horrez gain, Euskal Elkargoak aurten Mugaz Gaindiko Lankidetza plana osatuko du, Euskal Autonomia Erkidegoa gomitatua izan da ofizialki parte hartzera. Kolaboraziorako sail batzuk finkatuak izan dira: euskara eta euskal kultura, turismoa, laborantza. Helburua delarik Ipar eta Hego Euskal Herriko...


2021-06-29 - Lea-Artibai eta Mutrikuko Hitza : Lea-Artibai eta Mutrikuko Hitza\nMikel Santiso: "Jaio nintzenetik naiz Aurrerako bazkide"\nDatozen lau urteetan Ondarroako Aurrera Kirol Elkartearen ardura edukiko du Mikel Santiso ondarrutarrak. Zuzendaritza talde berrian lau lagun edukiko ditu bidelagun.\nSanpedropera itzuli da Lekeitioko Kaxarranka\nAsier Uskolak 08:00etan egin du dantza San Pedroren irudiaren aurrean. Abaroan ikusi ahal izan dituzte Kaxarranka eta Emakumeen aurreskua herritarrek.\nEmeki Korala kontzertu eder batekin itzuli da agertokira\n"Pozik" berreskuratu zuten musikazaleek kontzertu eder batez gozatzeko aukera. Markina-Xemeingo Mertzedeko eliza bete egin zen.\nBolatoki berria egin dute Markina-Xemeingo Uhagon ostean\n20.635,42 euroko inbertsioa egin du udalak egurrezko egitura berria egiteko. Eremuko lurra landuko dute darozen egunetan.\nHITZAren egutegiak janzteko argazki lehiaketa\n2022ko egutegietan irakurleen argazkiak jaso nahi ditu HITZAk eta, horretarako, argazki lehiaketa antolatu du. Uztailaren 1etik abuztuaren 31ra arte aurkeztu ahalko dira argazkiak. Irakurleek botoa emateko aukera edukiko dute.\nElikagaien Bankukoek Usotegiko uzta jaso dute\nMutrikuk 560 kiloko txapelketa hasiko du asteburuan\n600 kiloko bigarren eta hirugarren jardunaldiak asteburu bakarrean lehiatu dituzte, eta hiru jardunaldietako emaitzak batuta, Mutriku bosgarren sailkatu da.\nMartin Deunaren Eguna ospatuko dute ispastertarrek\n'Aioko' txotxongilo ikuskizuna eskainiko dute Ispasterren\nAzken orduetan kasu bat erregistratu dute Lea-Artibain\nAtzo [ekainak 28] erregistratu zuten kasu bakar hori Etxebarrian erregistratu zuten. Ondorioz, herri horretako intzidentzia tasa 0 izatetik 134,23 izatera pasatu da. Lurraldeetan, Arabako eta Bizkaiko tasak jaisten jarraitzen dute, eta Gipuzkoakoa gorantza doa.


HESIAREN BESTE ALDEKO IRRIBARREA\nItsas Barearen irla bateko legenardunegi batean nengoen laneko bisitan. Hainbeste aurpegi itzali eta bizi gabetuen artean, lagun hura topatzean biziki harritu nintzen. Irribarreari, begi bizi eta argiztatuei oraindik eusten zien egoera latz hartan. Esperantza galdurik zuten uhartean, eskaintza txikienari ere, modu ezin goxoago batez, eskerrak emanez erantzuten zion norbait aurkitzea ez uste handia izan zen niretzat. Bai, hainbeste gaixo etsiren artean, besteek ez bezala, gaixo hark giza alaitasunari eusten zion.\nGizon hori bizitzari hain loturik zerk iraunarazten zuen galdetu nien mediku kideei. Gaixo harena ulertzeko, goizetan zer jasotzen zuen jakin beharko nuela erantzun zidaten misterio ukitu batez. Hurrengo goizean peskizan jarri nintzen. Goizalderako ikusi nuen gizona nola hurbildu zen legenardunegiainguratzen zuen hesira. Metro pare batera edo, eseri, eta han gelditu zen, zerbaiten zain. Ez ziren oraindik zortziak izango. Emakume eder bat agertu zen hesiaren beste aldean. Aurpegian irribarre zabal eta distiratsua zeukan. Une batez, gizonari begirada gozoa zuzendu, eta haren irribarrea erantzun gisa hartuta, alde egin zuen etorritako bidetik. Bi minutu haietan mende asko kabitzen zirela iruditu zitzaidan.\nGizona argituta gelditu zen, bazirudien egun berria indarrez jasotzeko kemenaz jabetua zela.\n— Emaztea da. Senarra herritik hartu eta legenardunegira ekarri zutenean jarraitu zion eta aldameneko herrira aldatu zen bizitzera. Egunero hurbiltzen da herrixkara bere maitasunak bizirik dirauela adierazteko. Argitu zidan lankide batek.\n— Goizetan, ikustean, oraindik bizirik nagoena gogorazten dit. Azaldu zidan egun batzuk beranduago gaixoak berak, sendatzera joan nintzaion batean.\nAskok, zure irribarreari, zure hitz goxoei, darizun maitasunari esker euts diezaiokete egunekoari. Ez utzi irribarre egiteari, ez besteak maitasunez artatzeari. Esan zidan, ni txabolatik irten, eta agurtu baino lehen.


Lucia Lacarrak emakumezko dantzari onenaren Max saria eskuratu du - Zumaia - Baleike.eus\nLucia Lacarrak emakumezko dantzari onenaren Max saria eskuratu du\nMaria Maya Manterola | Juan Luis Romatet 2022-06-07 09:40\nLucia Lacarra, Max saria jaso berritan.\nIn the still of the night lanagatik saritu dute zumaiarra. Atzo banatu zituzten Espainiako arte eszenikoen sari garrantzitsuenak, Menorcako Mao hiriko Antzoki Nagusian egindako ekitaldian.\nNazioarteko dantzari handienetakoa izan arren, bidelagunak aipatu nahi izan zituen Lacarrak Max saria jaso ondoko hitzartzean. Haren hitzetan, "bakar bat inoiz ez da inora iristen".\nLacarra hunkituta agertu zen prentsa aretoan behin sariak banatu ondoren. "Egia esan, oso hunkigarria izan da. Lehen aldia da eszenan nagoela, eta ez nekien hitz egin ahal izango ote nuen.(...) Alaba eta familia telebistan ekitaldia ikusten zeuden, eta atzerrian beste sari batzuk irabazi ditudan arren, oso modu berezian hunkitu nau sari honek", adierazi zuen.\nDantzako emakumezko interprete onenaren Max saria irabazi du, hain justu ere. Gaueko bidaia bat proposatzen du In the still of the night ikuskizunagatik eman diote. Matthew Golding dantzako munduko izarrarekin batera parte hartzen du ikuskizun horretan. Oraina eta iragana nahasten dira istorio honetan, eta bi pertsonaren ezkutaleku emozionalak ikuspegi askotatik argitzen dira.\nGoldingek izan duen garrantzia ere azpimarratu zuen zumaiarrak. "Mattik gabe, lan honek ez zuen existituko, Fordlandiak existituko ez zuen bezala, eta bera da pieza horren bihotza, motorra eta arima. Elkarrekin egin dugu, ideiak harengandik sortu dira eta hura gabe ezin izango nuen saria jaso".\nIaz ere kategoria berean hautagai izan zen –orduan Fordlandia ikuskizunarekin–, baina saririk gabe etxeratu behar izan zuen. Aurten bai, bigarrengoan lortu du.\nZumaiako PSE-EEk Lucia Lacarra zoriondu du dantzako emakumezko antzezle onenaren Max sariagatik\nPSE-EE Zumaia eka 07 kultura\nArritxu Marañonek, udal talde sozialistaren bozeramaileak, Lucia Lacarra zumaiar nazioarteko dantzaria zoriondu du, atzo gauean Max saria ir...


Iraitz Lazkano izango da aurrerantzean UEMAko lehendakaria - Zumaia - Baleike.eus\nIraitz Lazkano izango da aurrerantzean UEMAko lehendakaria\nBaleike 2019-10-05 16:16\nIraitz Lazkano izango da UEMAko lehendakaria eta Aritz Abaroa lehendakariordea. (UEMA)\nGetarian egin dute batzarra gaur goizean, eta Elgetako alkatea aukeratu dute Udalerri Euskaldunen Mankomunitatea gidatzeko hurrengo lau urteotan. Era berean, Zestoako Udaleko zinegotzi Nerea Odriozola zuzendaritza batzordeko kide izango da.\n2019-2023 agintaldiko lehen batzar nagusia egin du gaur Udalerri Euskaldunen Mankomunitateak, Getarian, eta batzarkideek Elgetako alkate Iraitz Lazkano hautatu dute UEMAren lehendakari hurrengo lau urteotarako. Lehendakariordea, berriz, Bermeoko alkate Aritz Abaroa izango da. Horiez gain, Zuzendaritza Batzordea osatuko duten beste bederatzi kideak ere hautatu dituzte batzarrean; horien artean izango da eskualdekorik: Zarauzko zinegotzi Irune Urbieta (EAJ) eta Zestoako zinegotzi Nerea Odriozola (EH Bildu).\nLehendakari kargua hartu orduko egindako lehen adierazpenetan, Iraitz Lazkanok eskerrak eman dizkie batzarkideei, jasota konfiantzagatik, eta baita orain arteko lehendakari Josu Labakari eta lau urte hauetan zuzendaritzan lanean aritu diren batzordekideei ere. Azken agintaldian UEMA sendotzeko egin den lana nabarmendu ondoren, urrats berrien garaia dela esan du: "Euskararen normalizazioan jauzi kualitatiboa emateko eta urrats sendoak egiteko agintaldia izan behar du honek. Horretarako, ausardia, adostasuna eta konpromisoa ezinbestekoak dira”.\nAdostasunari dagokionez, UEMAn ordezkaritza duten alderdi nagusiek lehendakaria, lehendakariordea eta Zuzendaritza Batzordea adostasunez onartu izana ere garrantzitsua dela nabarmendu du Lazkanok. "Azken batean, aurrera egingo baldin badugu, elkarlana ezinbestekoa baita. Elkarlana alderdien artean, noski. Baina baita erakunde publikoen, herritarren eta euskalgintzaren artean ere”. Bestalde, herri txikien garrantzia ere nabarmendu nahi izan du.


Erraustegirik ez, ez Bergaran, ez inon\n2022-05-06 | Larramendiko Arnasa\nEusko Jaurlaritzak Valogreeneri atea ireki dio Bergaran erraustegi bat ipintzeko. Erabaki horrek agerian utzi du Eusko Jaurlaritzaren asmoa: pribatuen interes ekonomikoen alde egitea, herritarren osasunaren gainetik. Horretaz gain, maila demokratiko eskasa erakutsi du, ez baititu erantzun zehatzik eman alegazioei eta Bergarako HAPO (Hiri Antolamenduko Plan Orokorra) ez du kontuan hartu. HAPOk ez du hondakinak tratatzeko gunerik jasotzen ezta araztegirik ere, eta Valogreenek bi jarduera horiek ezarri nahi ditu.\nBestalde, herritarrok izan behar dugu honako alderdi hauen berri:\nValogreenek hondakinak tratatzean isuri toxikoak sortuko ditu; besteak beste, metal astunak, dioxinak eta furanoak, eta proiektu teknikoan ez da azterketa espezifikorik egin haien efektua ikertzeko. Jarduera kokapena ez da egokia, etxeak hurbil baitaude: baserri batetik 125 metrora, Basalgotik 440 metrora eta Bergarako hirigunetik kilometrora.\n"Valogreenek hondakinak tratatzean isuri toxikoak sortuko ditu; besteak beste, metal astunak, dioxinak eta furanoak"\nValogreenek eta Eusko Jaurlaritzak karearen ekoizpenerako instalazio bat saldu nahi digu, baina ez da egia. Instalazioan hondakinak lehengai gisa baino ez dira sartuko, urteko 155.000 tona papergintzako hondakin hain zuzen (162.00 tona urtean Zubietako erraustegian), eta erraustuko dute. Ondorioz, urtean hau sortuko du:\n8.000 tona hondakin arrisku\n90.000 tona ur zikin.\n592.000 tona ke.\n10 tona merkurio airera.\nIsuriak 365 egun 24 orduz, baina kutsatzaile arriskutsuenak (dioxinak, furanoka, metal astunak,…) urtean sei orduz bakarrik neurtuko dira. Nola jakin dezakegu ez direla mugak gaindituko?\nEusko Jaurlaritzak, hori jakinda ere, defendatzen du proiektua bat datorrela iraunkorreko helburuekin.\nNola fida gaitezke horrelako gezurra defendatzen duen erakunde publiko batekin? Ulertezina da eta jarduera hau gelditu behar dugu. Erraustegirik ez, ez hemen ez inon.


LAB POSTA: LAB SINDIKATUAK AUDIENTZIA NAZIONALERA JO ZUEN CORREOSEN AUKERA BERDINTASUNA BERMATZEKO DEFENTSAN\nLAB SINDIKATUAK AUDIENTZIA NAZIONALERA JO ZUEN CORREOSEN AUKERA BERDINTASUNA BERMATZEKO DEFENTSAN\nPasa den urteko urrian, CCOO, UGT, CSIF eta SLrekin hitzartutako Oinarriak argitaratu ziren aldi baterako postu eragingarrien Eskaintza Publikoaren Deialdirako.\nLAB oso kritikoa izan zen egungo lan poltsen txandatze sistema kontrola ezinarekin eta Oinarrien epigrafe askorekin baita ere. Horien artean nabarmentzekoa da, lan bizitza osoa Correosen igarotakoei, behar bezala merezimendu hori puntuatzea, ebaluazioa ezezkor hautazkoak... eta oso bereziki, ikastaro puntuagarri bezala sartzea Oinarrien sinatzaile diren sindikatuen emandako ikastaroak (aurretik haiekin afiliatu ondoren eta Correosek une horretan eskaintzen ez zituenak).\nLotsagarriagoa izan zen gainera, Correosen lan egin izanagatiko puntuazio jeistea adostu zutela eta erabat puztu berriz, prestakuntza ikastaroengatik ematen dena; horiek gainditzeagatik, puntuazio osoaren %26 eta %31,6 artean lortzeko aukera eskainiz gainditu dituztenei.\nOinarriak argitaratu ondoren, LABek Correosi eskatu zion ikastaro horiek eskaini zitzan aukera berdinekin. Azkenik, Correosek ikastaro horiek eskaini zituen, baina puntuagarriak diren 6 ikastaro hauek soilik unean kontratatuta zeuden pertsonek egin ahal izan zituzten. Are larriagoa dena, arazo teknikoek, izena emanda zeuden pertsona asko, ikastaro hauek gainditu izanaren egiaztapen gabe utzi zituzten. Guztiz kontrakoa gertatu zen ikastaro hauek aipatutako sindikatuekin egin zituztenekin; ez zitzaien eskatu kontratuarekin egotea, ez ikastaroak denbora epe jakin batean egitea eta ez zituzten ere, ikastaro hauetakoren bat gainditzeko besteek izan zituzten arazo teknikoak.\nAbenduan nabaria izan zen, aldi baterako lan poltsetarako izena eman zutenen arteko prestakuntza ikastaroen inguruan gertatzen ari zen guztiak; berdintasun, merezimendu eta gaitasun printzipioak urratzen zituela. Ondorioz, LABek zuzendaritzari eta Hitzarmenaren Batzorde Parekideari (CCOO, UGT, CSIF eta SL) idatzi bat igorri zion, ikastaroen berdintasuneko sarrera ziurtatzeko neurriak har zitzaten eta, horrela egingo ez balute, Oinarrietan ikastaroengatik ematen diren puntuazioak baliogabetzea behera eskatu genuen. Ez genuen inolako erantzunik jaso.\nZorionez, ez gara bakarrak kontratazio sistemarekiko eta 2017ko lan poltsen deialdiaren Oinarriekiko jarrera guztiz kritikoa dugunak eta Correoseko sindikatu gehiagok ere jarrera hori partekatzen dute. Horien artean CGTek, urtarrila amaieran Audientzia Nazionalean Hitzarmen Gatazka bat aurkeztu zuen, Oinarrietan agertzen diren osagaietako asko baliogabetzeko eta LAB Sindikatuak edukia babesten dugu.\nApirilaren 12an Gatazka Kolektiboaren bista burutu zen Madrilgo Audientzia Nazionalean. Bakarrik LAB, CGT eta SIPcte aurkeztu ginen epaiketara eta kontratazio poltsetan IZENA EMANDA ZEUDEN GUZTIEN AUKERA BERDINTASUNA defendatu genuen. Behar bezala erakutsiz, deialdi honetako prestakuntza ikastaroen deialdian gertatutako guztia eta puztutako puntuazioa, are gehiago, Correoseko aintzinatasunaren kaltetan; hautagaien berdintasun, merezimendu eta gaitasun printzipioak urratzen dituela. Gure eserlekuen parean, Correos, CCOO, CSIF eta SL batera zeuden, defendaezina dena defendatuz.\nPublicado por LAB Posta-Correos en 4:49


Kartzela zigorra oso lotua dago generoari\nSoziologian doktore da Estibaliz de Miguel, eta kartzelan dauden emakumeen maitasun harremanei buruzko tesia egina du. Horri buruzko liburu bat ere kaleratu du. Kartzela bisitaria izan zen duela urte batzuk.\nIturria: Iker Tubia - Berria\nGertutik ezagutzen ditu kartzelak Estibaliz de Miguelek (Barakaldo, Bizkaia, 1974). Kartzela bisitaria izan zen hamar urtez; gerora, espetxean dauden emakumeen maitasun harremanei buruzko ikerketarekin Micaela Portilla saria jaso zuen 2013an, tesi feministarik onena zela ebatzita. Bihar liburua aurkeztuko du Iruñeko Katakraken.\nKartzelan diren emakumeen errealitatea ikusarazi nahi izan duzu?\nKartzelan dauden pertsonen artean %7,8 dira emakumeak, beraz, kuantitatiboki oso gutxi dira. Horri gehitu behar zaio ikuspuntu androzentrikoa. Kostatzen da ohartzea ez dela zenbaki kontua bakarrik, haien egoeraren kontua ere bada. Garrantzitsua da hori, bai jasaten dituzten diskriminazioak azaleratzeko, baita jasotzen duten zigor mota aztertzeko ere, zigor hori oso lotua dagoelako generoari.\nEsan ohi da kondena bikoitza izaten dutela.\nHori esaten da gizonezkoenarekin alderatzen delako. Metafora bat da. Kontuan hartu behar dugu kartzela misto deitzen direnetan emakumeak eranskin batean daudela, gizonek dituzten jarduera eta baliabide askotarako sarbiderik gabe. Lanbide tailerrak gutxiago izaten dira; normalean, gizonek alboratzen dituztenak. Bestalde, gizonei onartzen zaizkien jokaera batzuengatik zigortzen dituzte, adibidez, oihu edo mehatxuengatik.\nEmakume gaiztoaren estigma ere hor dago.\nKontua da gizonen kasuan legez kanpoko jokaera bat gaizki ikusia egon daitekeela, baina ez ditu genero maskulinoaren ezaugarriak zalantzan jartzen. Baina ezaugarri horiek emakumearen eraikuntza sozial patriarkalaren aurka doaz. Izaki pasibo gisa definiturik gaude, eta gainerakoen jarrera moralaren babesle gisa. Hori urratzea, ez da bakarrik legea urratzea, baizik eta emakume izatearen arau guziak apurtzea. Bestalde, emakumearen definizio patriarkala klase sozialaren parametroekin eraikita dago; beraz, kartzelan dauden emakume gehienen jatorria maila sozioekonomiko apaletan egonda, hor ere bada beste urratze bat.\nAskatasunik gabe, nola bizi da maitasun harreman bat?\nAskatasun gabeziak banatu egiten zaitu, zure inguruatik eta maite dituzun pertsonengandik. Preso gisa, kartzelako arauen menpe jartzen zaituzte, baina baita zure ingurukoak ere. Bikote baten kasuan, kartzelaldiak etenaldi edo haustura handia dakar, eta bikote dinamikan aldaketa oso handia. Kasu askotan, rol aldaketa ere izaten da: kalean zaintzan aritu ondoren, zainduak bihurtzen direnak.\nKartzela barnean askatasun gune izan daitezke harreman horiek?\n«Maitasuna askapen gisa», kakotx askorekin diot. Kartzelaren ezaugarri nagusia banaketa da, eta maite duzun jendearekin harremanak izateko eta elkartzeko moduak bilatzea arau hori haustea da. Presoek esaten zuten bisean biseko eguna zela «astean benetan existitzen den eguna». Ikusi nuen komunikatzeko moduak bilatzen zituztela. Bide ofizial guziak —kartak, telefonoa...—, eta bidezidorrak: ispilua gizonen kartzela parez pare badago, elkarri oihu egiten... Komunikazioaren, elkartzearen eta afektibitatearen bilaketak oztopoak gainditzen ditu.\nZein da egoera bikotekidea ere kartzelan dagoenean?\nNik elkarrizketatu nituen emakumeen artean, bikotekidea zutenen herenak izan zuten maitasun harremanen bat kartzela barnean, beste preso batekin. Kartzelan bada esaera bat, kartzelako maitasuna iragankorra dela dioena. Hala ere, badirudi bazegoela kartzela barnean harremanak izateko joera bat. Baliabide eta babes gutxien duten emakume presoentzat, norbaiten babesa izatea bada urrats handia. Horrekin batera, bikote harremanak ematen dizuna: errealitatetik at bidaiatzea, adibidez. Azkenik, maitasuna sozialki bada ni-ari balioa emateko tresna bat. Oso estigmatizaturik dauden emakumeentzat garrantzitsua da hori.\nAmatasuna ere landu duzu?\nEmakume-ama roletik aldendu nahi nuen, baina egia da ezin dela alboratu. Espainiako kartzeletan dauden emakumeen %80 amak direla kalkulatzen da, eta, normalean, seme-alaba bat baino gehiago dute. Estigma ere hortik dator. Haien gainean beti dago ama txarra izatearen susmoa. Bestalde, ikusi nuen haietako askok babes handiagoa bilatzen zutela seme-alaben maitasunean, bikotekidearengan baino.\nKartzela barnean lan egitea zaila izanen da, ezta?\nKartzelaren unibertsoa ezagutu behar da, arau esplizitu eta inplizituak, eta bertan murgildu. Landa lanaren ondoren, emozionalki eragin zidan aferak. Eta konfiantza ere lortu behar duzu. Jakin behar dute nor zaren, zein den zure lana, ez zaitzatela funtzionario batekin alderatu... Diskretua nintzela ikusterakoan, bazuten nirekin bakarka hitz egiteko konfiantza.\nAurkezpenaren audioa entzuteko aukera eman digute Katakrakekoen, aurkezpena sarera igoaz. Hementxe enzun dezakezue.